title: The Battle of Evermore

text:
Kappaleessa on runsaasti viittauksia J. R. R. Tolkienin romaanitrilogiaan "Taru sormusten herrasta" ja varsinkin trilogian viimeisessä osassa kuvattuun Pelennorin kenttien taisteluun. Tolkien-teemojen on tulkittu symbolisoivan myös kylmän sodan aikaisia pelkoja sekä yleisesti hyvän ja pahan loputtomasti jatkuvaa ("evermore") kamppailua. Yhtyeen laulaja Robert Plant sisällytti "Sormusten herraan" kohdistuvia viittauksia myös kappaleiden ”Ramble On” ja ”Misty Mountain Hop” sanoituksiin.
”The Battle of Evermore” on myös Led Zeppelinin ainoa kappale, jossa on mukana vieraileva vokalisti.(Roy Harper on toinen) Kappaleessa lauloi Robert Plantin lisäksi Sandy Denny. Konserteissa Dennyn osat lauloi yhtyeen basisti John Paul Jones.


title: The Battle of Evermore

text: Myöhemmin kappale on julkaistu myös seuraavilla kokoelma-albumeilla:


title: Márcio Santos

text: Márcio Roberto dos Santos paremmin tunnettu nimellä Márcio Santos (s. 15. syyskuuta 1969, São Paulo, Brasilia) on brasilialainen jalkapalloilija. Hän oli pelipaikaltaan keskuspuolustaja. Márcio Santos voitti maailmanmestaruuden vuoden 1994 MM-kisoissa.


title: Márcio Santos

text: Márcio Santos edusti urallaan lukuisia seuroja pääasiallisesti Brasiliassa. Hän aloitti uransa vuonna 1987 Grêmio Esportivo Novorizontinossa. Euroopassa Márcio Santos edusti FC Girondins de Bordeaux'ta (1992–94), AC Fiorentinaa (1994–95) ja Ajaxia (1995–97). Seuratasolla Márcio Santos saavutti parhaan menestyksen Ajaxissa, jossa hän voitti vuonna 1996 muun muassa Hollannin liigamestaruuden ja Mestareiden liigan. Márcio Santos lopetti uransa vuonna 2004.


title: Márcio Santos

text: Márcio Santos otti 19. joulukuuta 1996 punaisen kortin tultuaan kentälle vaihdosta vain 19 sekuntia aikaisemmin. Se oli tuolloin nopein vaihtomiehen ottama punainen kortti Hollannin liigassa.


title: Márcio Santos

text: Brasilian jalkapallomaajoukkueessa Márcio Santos pelasi 42 maaottelua. Hän voitti maailmanmestaruuden vuonna 1994 ja Etelä-Amerikan mestaruuden vuonna 1997.


title: Tiksotropia

text: Tiksotropia eli lepojähmeys on sellaisen ominaisuus materiaalissa, että sen viskositeetti vähenee ainetta sekoitettaessa. Se on myös käänteinen taipumus juoksevuuden asteittaiseen vähenemiseen aineen seisoessa häiritsemättä. Materiaalin juoksevuus palautuu, kun siihen tuodaan energiaa esimerkiksi sekoittamalla. Tyypillisiä tiksotrooppisia materiaaleja ovat maalit, kovettumaton märkä betoni ja viljapohjaiset puurot.


title: Liekki-patsas

text: Liekkipatsas on isonvihan muistomerkki Pyhäjoen Yppärissä.


title: Liekki-patsas

text: Oskari Jauhiaisen suunnitteleman patsaan rakennustyö alkoi huhtikuun 20. päivänä 1937 ja päättyi vähän yli kuukautta myöhemmin juhannuksena. Jauhiaisella oli apuna itse patsaan pystyttämisessä vain Kalle Jauhiainen, mutta yppäriläiset auttoivat muuten vedättämällä talkoilla paikalle tarvittavat raaka-aineet: kiven, hiekan, soran ynnä muut. Jalusta sekä risti ja miekka patsaan keskellä olevassa syvennyksessä on muurattu kivestä. Risti ja miekka on tehty monivärisistä, punertavista, harmaista ja valkoisista kivinokareista. Patsaan kahdessa kuparilevyssä lukee: ”1716. Isovihan kärsimysten muistoksi” ja ”1937. Kansalaiset pystyttivät patsaan”. Tekstit kaiversi Aarne Rounioja.


title: Vítězslava Kaprálová

text: Vítězslava Kaprálová (24. tammikuuta 1915 Brno, Itävalta-Unkari – 16. kesäkuuta 1940 Montpellier, Ranska) oli tšekkiläinen säveltäjä ja kapellimestari.


title: Vítězslava Kaprálová

text: Kaprálová pääsi Brnon konservatorioon 15-vuotiaana. Säveltämisen hän oli aloittanut jo yhdeksän vuoden iässä. Hän siirtyi vuonna 1935 Prahaan ja pääsi vuonna 1937 opiskelemaan Ranskaan.


title: Vítězslava Kaprálová

text: Kaprálová meni huhtikuussa 1940 naimisiin kirjailija Jiří Muchan kanssa, mutta kuoli vain muutaman kuukauden kuluttua Montpellier’ssa, Ranskassa ilmeisesti tuberkuloosiin.


title: Ibizanpodenco

text: Ibizanpodenco, joka tunnetaan espanjan kielessä nimellä "podenco ibicenco" ja katalaanin kielessä nimellä "ca eivissenc", on ketterä, kaurismainen ajava koirarotu. Rodusta tunnetaan kaksi karvanlaatua: lyhyt ja karkea. Lyhytkarvainen on näistä kahdesta yleisempi. Joidenkin mielestä on olemassa myös kolmas tyyppi, pitkäkarvainen, mutta suurin osa pitää pitkäkarvaisiakin karkeakarvaisina.


title: Ibizanpodenco

text: Ibizanpodencolla ei ole lainkaan mustaa rungossaan; se on joko punainen, valkoinen tai punavalkoinen. Kellanruskea väri hyväksytään karkeakarvaisilla. Ibizanpodencon kirsu ja korvat ovat lihanväriset. Sen silmät ovat huomiota herättävät ja meripihkan väriset. Ibizanpodencon säkäkorkeus on 60–72 cm ja paino 45–60 paunaa. Rotu on ilmeisen herkkä kylmälle, joten viileässä ilmastossa on viisainta käyttää vaatetusta.


title: Ibizanpodenco

text: Ibizanpodenco on yleensä hiljainen (suuri osa haukkuu vain harvoin) ja herkkä metsästyskoira, ja tulee hyvin toimeen lasten kanssa. Sisätiloissa ibizanpodencot ovat yleensä rauhallisia eivätkä seuraa omistajaansa varjon lailla. Se nauttii (ja tarvitsee) erityisesti vapaana juoksentelusta aina tavan takaa. Ibizanpodencon irtipidossa tulee muistaa rodun voimakas riistavietti. Sen lisäksi, että lähes jokainen ibizanpodenco lähtee liikkuvan riistan perään, hyvin monet myös etsivät aktiivisesti riistaa jäljestäen.


title: Ibizanpodenco

text:
Ibizanpodencoa pidettiin useiden vuosien ajan yhtenä ikivanhoista koiraroduista. Uskottiin, että se oli kehittynyt muinaisessa Egyptissä, koska pyramidien seinissä on nähty kuvia, joissa esiintyy sen kaltaisia koiria. Kuitenkin Fred Hutchinson Cancer Research Centerin ja University of Washingtonin geneetikko Elaine Ostranderin mukaan uudet DNA-analyysit paljastavat, että rotu on oikeastaan melko nuori ja jalostettu muistuttamaan vanhempaa muotoa. New York Timesin tieteistoimittajan Mark Derrin mukaan Tri Ostranderin ja hänen kollegansa tri Leonid Kruglyakin yhteisessä tutkimuksessa "on löydetty geneettistä muuntelua, joka auttaa heitä erottamaan toisistaan 85 koirarotua ja tunnistamaan koiran rodun 99 prosentin varmuudella"
"Voimme nimetä koiran rodun, muttemme kertoa, millainen luonne sillä on", Ostrander vakuuttaa. "Saman rodun eri yksilöiden välillä on valtavia luonne-eroja." Tutkimuksen tulokset, jotka julkaistiin toukokuussa 2004 "Science"-lehdessä, saattavat auttaa sekä koirien että ihmisten sairauksien tutkimuksissa, koska tietyt rodut ovat alttiita joillekin samoille perinnöllisille sairauksille kuin ihmisetkin.


title: Ibizanpodenco

text: Missä ibizanpodenco sitten oikeasti kehittyikään, sitä käytettiin jäniksen ja muun pienriistan metsästykseen Baleaareihin kuuluvalla Ibizalla. Se on nopea koira, joka voi metsästää kaikenlaisessa maastossa ja työskentelee näkö-, kuulo- ja hajuaistillaan. Espanjalaiset metsästäjät käyttävät ajoon enimmäkseen narttukoiria, joiden joukossa mahdollisesti uros tai pari, koska narttu on parempi metsästämään. Rotu muistuttaa faaraokoiraa, mutta on kookkaampi ja rakenteeltaan solakampi. Faaraokoirasta poiketen ibizanpodencoilla valkoista väriä saa olla turkissa miten paljon tahansa.


title: Ibizanpodenco

text: Ibizanpodenco on tyypillinen vinttikoiratyyppinen alkukantainen metsästyskoira, sillä se kärsii vain harvoin perinnöllisistä sairauksista. Pienempiä terveysongelmia ovat sydänsairaudet ja allergiat; hyvin harvoin esiintyy myös aksonaalista dystrofiaa, harmaakaihia (HC), verkkokalvon dysplasiaa (RD) ja kuuroutta. Ibizanpodencon omistajien tulisi antaa eläinlääkärin silmäpeilata koiransa ennen kuin niitä käytetään jalostukseen. Rodulla esiintyy myös kilpirauhasen vajaatoimintaa. Rotu on herkkä nukutusaineille ja elää normaalisti 12–14-vuotiaaksi.


title: Japanilainen sisustus

text: Japanilainen sisustus on yksinkertaista, selkeää ja avaraa, ja siinä suositaan luonnollisia materiaaleja.


title: Japanilainen sisustus

text: Japanilaisen talon kantavana rakenteena ovat yleensä puiset pilarit. Lattiamateriaalina on yleensä puulankut, joiden päällä on tatamimatot. Seininä on riisipaperista ja puukehikosta rakennettuja seinäkkeitä, joissa voi olla maalauksia. Seinäkkeet läpäisevät hyvin valoa. Seinäkkeen ja katon välissä on usein koristeellinen ristikko, jonka kautta kulkee ilmaa huoneesta toiseen ja ulkoa sisälle.


title: Japanilainen sisustus

text: Japanilaisissa rakennuksissa on usein valepylväitä, joilla ei ole muuta käyttöä kuin kantaa sisustuselementtien paino. Lattialla on istumista varten tyynyjä ja tatamimattoja.


title: Japanilainen sisustus

text: Japanilainen sisustus on nykyisin osittain länsimaistunut.


title: Japanilainen sisustus

text: Suomessa japanilaista tyyliä edustavat pitkät sekä matalat linjat ja tumma puu. Suomessa toteutettuun japanilaistyyliseen sisustukseen kuuluu usein futon-sohva tai -vuode, tatami -matot, matalat ja pitkät laatikostot ja puisella ristikolla varustetut seinäkkeet. Usein japanilaista tyyliä haetaan kodin pienesineistöllä. Lohikäärmeitä ja buddhia käytetään Suomessakin yleisesti koriste-esineinä.


title: Lehtokorte

text: Lehtokorte ("Equisetum pratense") on lehtomaisissa metsissä kasvava pohjoisen pallonpuoliskon yhtäläisitiöinen sanikkainen.


title: Lehtokorte

text: Lehtokorte tekee muutamien muiden kortteiden tapaan kaksi versoa: kevät- ja kesäverson. Kevätversot ovat vaaleanruskeita ja niiden latvaan muodostuu käpymäinen itiötähkä, jossa itiöpesäkkeet ovat perällisten kuusikulmaisten kilpien alapuolella. Itiöt valmistuvat Suomessa touko-kesäkuussa, jonka jälkeen tähkä perineen kuihtuu. Samalla kevätversoihin alkaa kasvaa haarakiehkuroita ja ne muuttuvat vähitelleen latvattomien kesäversojen kaltaisiksi.


title: Lehtokorte

text: Lehtokortteen kesäversot ovat harmaan- tai kellanvihreitä, pystyjä, tähkättömiä ja 20–40 cm korkeita. Varsi on karheaharjuinen, nivelikäs, uurteinen ja nuokkuvalatvainen, mikä erottaa sen muista Suomessa tavattavista kortteista. Varressa on korkeahkoja harjuja 8–20 kappaletta. Ontto varsi koostuu sivuonteloista ja niiden keskellä olevasta keskiontelosta, joka on noin puolet koko varren läpimitasta. Kiehkuroina kasvavat lehdet ovat vaatimattomat, yhdiskasvuiset ja muodostavat hammaslaitaisen tupen. Tupet ovat väljiä ja vaalenavihreitä lukuun ottamatta mustanruskeaa yläreunaa. Tupen hampaat ovat pieniä, suippoja, ruskeita ja tavallisesti valkolaitaisia hampaita on 8–20 kappaletta. Kesäversoon kasvaa runsaasti ohuita, tiheitä ja haarattomia haarakiehkuroita. Haarat ovat lähes vaakasuoraan sirottavia ja kärjestä alaskaartuvia. Haaran alin nivelväli on enintään varren tupen pituinen ja usein käyrä. Kasvin alkeisvarsikko on kaksikotinen, maanpäällinen, liuskainen ja väriltään vihreä.


title: Lehtokorte

text: Lehtokorte muistuttaa hieman peltokortetta ("E. arvense"), mutta on monella tavalla sitä sirompimuotoisempi.


title: Lehtokorte

text: Euroopassa lehtokortetta tavataan Saksasta ja Alppien alueelta itään. Eteläisimmät kasvupaikat ovat Karpaateilla, pohjoissa lajia tavataan kaikkialla aivan arktisimpia alueita lukuun ottamatta. Lehtokortetta kasvaa myös Skotlannissa ja Islannissa. Lajin levinneisyysalue jatkuu Euroopasta samoilla leveysasteilla läpi Siperian ja edelleen Pohjois-Amerikkaan Alaskaan, Kanadaan ja Yhdysvaltojen pohjoisosiin. Suomessa lehtokortetta kasvaa yleisenä lähes koko maassa. Runsainmillaan laji on Etelä-Suomessa ja Lapissa.


title: Lehtokorte

text: Lehtokorte kasvaa lehtomaisissa rinnemetsissä, joki- ja puronvarsilehdoissa, hikevillä rantatörmillä, lehtokorvissa, tunturiniityillä, hietaisilla niittytörmillä, kedoilla ja tienvarsilla.


title: Ivan Lepjohin

text: Ivan Ivanovitš Lepjohin (; 21. syyskuuta 1740 Pietari – 18. huhtikuuta 1802 Pietari) oli venäläinen luonnontieteilijä ja tutkimusmatkailija. Hän oli Venäjän tiedeakatemian pitkäaikainen sihteeri. Carl Ludwig Willdenow nimesi "Lepechinia" suvun (eräs huulikukkaisheimon suku) hänen kunniakseen. Lepjohin kuvaili ja nimesi muun muassa nunnataskun 1770.


title: Ivan Lepjohin

text: Lepjohin opiskeli Pietarin tiedeakatemiassa ja suoritti tohtorin tutkinnon Strasbourgissa. 1768 hän johti tutkimusmatkan Volgan alueelle, Kaspianmerelle ja Uralille. 1774–1775 hän teki tutkimusmatkan Siperiaan.


title: COPUOS

text: Ulkoavaruuden rauhanomaista käyttöä valvova komitea COPUOS (United Nations Committee on the Peaceful Uses of Outer Space) on YK:n yleiskokouksen alainen komitea, joka perustettiin 1959. Sen tehtävänä on arvioida ulkoavaruuden rauhanaomaisen käytön yhteistyötä, edistää tutkimusta ja tiedonsaantia sekä tarkastella ulkoavaruuteen liittyviä oikeudellisia haasteita. Se kerää tietoa myös eri maiden avaruustoiminnasta ja pitää rekisteriä satelliiteista.


title: COPUOS

text: COPUOS:iin kuuluvat sekä juridinen että tieteellis-tekninen alakomitea. Komitea raportoi yleiskokouksen neljännelle komitealle. Komiteaan kuuluu 83 jäsenvaltiota. Se tapaa vuosittain Wienissä, jossa keskustellaan avaruuteen liittyvistä toimista. Keskusteluiden aiheita ovat muun muassa ulkoavaruuden rauhanomainen käyttö, turvallinen toiminta Maan kiertoradalla, avaruusromu, avaruussää, asteroidien aiheuttama uhka, ydinvoiman turvallinen käyttö ulkoavaruudessa, ilmastonmuutos, vesitalous, satelliittipaikannus ja avaruuteen liittyvät lait.


title: Haleakalān kansallispuisto

text: Haleakalān kansallispuisto () on Yhdysvaltojen Havaijin osavaltion Maui-saarella sijaitseva kansallispuisto. Haleakalā oli vuodesta 1916 alkaen osa Havaijin kansallispuistoa. Vuonna 1961 Havaijin kansallispuisto jaettiin kahdeksi eri kansallispuistoksi, Haleakalāksi ja Hawaii Volcanoesin kansallispuistoksi. Haleakala peittää 118 km² laajuisen alueen, ja sitä hallinnoi maan muiden kansallispuistojen tapaan National Park Service.


title: Haleakalān kansallispuisto

text: Nimi "Haleakalā" on havaijia ja tarkoittaa "auringon taloa". Paikallisen legendan mukaan Maui-jumala vangitsi auringon sinne pidentääkseen päivää. Puistossa on myös samanniminen tulivuori, joka purkautui viimeksi vuonna 1790.


title: Haleakalān kansallispuisto

text: Haleakalā on jaettu kahteen osioon, huippualueeseen ja Kipahuluun. Huippualueella sijaitsee puiston suosittu nähtävyys, Haleakalā-kraatteri. Se on noin 3,2 kilometriä leveä, 11 kilometrin pituinen ja noin 800 metriä syvä. Toinen huippualueen nähtävyys on myös Hosmer Grove, alueelle eksoottisista kasveista koostuva metsä, jossa on muun muassa setripuita Himalajalta ja eukalyptusta Australiasta. Paikalliset puulajit eivät ole kestäneet kilpailua vieraiden puulajien kanssa ja ovat täten harvemmassa Hosmer Grovessa.


title: Haleakalān kansallispuisto

text: Kipahulu on toinen puiston osista, ja se sijaitsee Kipahulu-laaksossa. Alue on kuuluisa lukuisista vesialtaistaan, joissa viihtyy paitsi turisteja myös harvinaisia kalalajeja. Kipahulu sijaitsee vulkaanisella alueella, ja alueen kasvillisuus onkin joutunut sopeutumaan sen omituisiinkin olosuhteisiin.


title: Margareta Högman

text: Margareta Högman (16. marraskuuta 1786, Pohjois-Ii – 3. maaliskuuta 1849, Joutsa) oli Itä-Hämeessä ja Etelä-Savon länsiosassa vaikuttaneen kristillisen herätysliikkeen, nk. ystäväliikkeen, hengellinen johtaja ja keskushahmo 1810-luvulta alkaen kuolemaansa saakka. Hänen isänsä oli seppä Jaakko Högman.


title: Margareta Högman

text: Ystäväliikeen uskonkäsitys oli sisäistä elämää ja elämän pyhitystä viljelevää rakastavaa kristillisyyttä, joka sai ulospäin suuntautuvia diakonisia, kulttuurisia ja sivistyksellisiä muotoja. Siihen, että liikkeessä luotettiin "sanaan" ja sen itse lukemiseen, Matthias Akiander – 1800-luvun uskonnollisten liikkeiden ensimmäinen historioitsija – näkee olennaisesti perustuvan ystäväliikkeen erityisen hengen ja toiminnan eetoksen. Akianderin mukaan liikkeeseen kuuluneet ahkeroivat sekä sisällisessä että ulkonaisessa ”siisteydessä ja hiljaisuudessa, ei sillä mitään ansaitaksensa, vaan Jumalan sanassansa käskemisen ja kristillisen ihmisen velvollisuuden vuoksi". Ystäväliikkeen käytäntöön kuuluivat säännölliset rukoushetket, elämäntapojen siisteys ja raittius, luku- ja kirjoitustaidon vaaliminen, sairaiden, köyhien ja ahdistuneiden auttaminen, sielun- ja mielen hoito. Ystäväliike joutui määrittämään uskonkäsitystään suhteessa muihin ajan herätysliikkeisiin, etenkin Paavo Ruotsalaisen herännäisyyteen ja Henrik Renqvistin rukoilevaisuuteen – ja haastetuksi myös pitkiin herännäisoikeudenkäynteihin. Margareta Högmanin kirjoittamaksi mainittua arkkivirttä "O Jumalan Karitza" (1831/1834) painettiin 1800-luvun kuluessa lukuisia kertoja eri versioina.


title: Margareta Högman

text: "”Puron lailla, joka kuivia partaitansa kostuttaen virtaa kohinatta eteenpäin, tämä liike on kaikessa rauhassa tyydyttänyt hätääntyneiden sielujen hengellistä janoa. Muut seudut ovat sen sisäistä elämää tuskin huomanneetkaan.”" (Matthias Akiander, 1863)Joutsan hautausmaalla on Margareta Högmanin hautamuistomerkki (1930).


title: Maisemasuunnittelu

text: Maisemasuunnittelu on osa alue- ja ympäristönsuunnittelua sekä kaavoitusta. Maiseman suunnittelu ja hoito tarkoittaa maiseman laaja-alaista fyysistä suunnittelua, jonka painopiste on maankäytön ohjaamisessa ja maiseman suojelun ja hoidon toimenpiteiden suunnittelussa ja seurannassa. Se voi olla joko laaja-alaista tai yksityiskohtaista, aina valtakunnan tasolta asuntojen ympäristöihin. Liiallisiin yksityiskohtiin meneminen ei silti myöskään ole hyvä asia eikä myöskään pinnallinen pelkän maisemakuvan tarkastelu.


title: Maisemasuunnittelu

text: Maiseman suunnitteluun vaikuttavat Ympäristöhallinto ja kaavoituskäytäntö. Sen tulisi ottaa huomioon myös maiseman suojelu ja esteettiset näkökohdat eli ihmisen elinympäristön kauneusarvot. Toiminnallisuuttakaan ei silti voida unohtaa suunnittelussa. Näkökulmana voi olla myös vaikkapa melun ja saasteiden vähentäminen. Monesti maisemasuunnittelua pidetään vain yhtenä osana maankäytön suunnitteluna, mutta toisaalta se pitäisi tehdä ennen muuta suunnittelua ja olla juuri se, mihin muu suunnittelu perustuu.


title: Maisemasuunnittelu

text: Maisemansuojelun kannalta katsottuna maiseman suunnittelussa rakennetuilla alueilla usein ympäröivä maisema antaa vihjeitä siitä, minkälaiseksi maaston muodot ja kasvillisuus olisi palautettava tai kehitettävä. Periaatteessa pitäisi saada luonnon vahingoittuminen pysymään mahdollisimman pienenä. Rakennustoiminnan vuoksi täydellisesti muuttuneilla alueilla voidaan maiseman suunnittelussa lähteä aivan omille linjoille. Tästä ovat esimerkkinä kanavat ja niiden varsiin tehdyt istutukset. Toisaalta tehtävänä on siis suojella arvokkaita luonnon- ja kulttuurialueita muulta maankäytöltä ja toisaalta osoittaa erilaisille maankäyttömuodoille niille maisemallisesti parhaiten soveltuvia paikkoja.Maiseman suojelun näkökannalta niin kuin muussakin luonnon- ja ympäristönsuojelutoiminnassa on maisemaa muokatessa virheiden korjaaminen jälkikäteen työlästä. Kun maisemalliset näkökohdat otetaan jo suunnitteluvaiheessa huomioon, taataan maiseman kauneudellisten arvojen säilyminen.


title: Hawaii Volcanoesin kansallispuisto

text: Hawaii Volcanoesin kansallispuisto, joskus myös Havaijin tulivuorten kansallispuisto, () on Yhdysvaltojen Havaijin osavaltiossa sijaitseva kansallispuisto, jossa sijaitsee muun muassa maailman suurin toimiva tulivuori Mauna Loa ja jatkuvasti purkautuva Kilauea. Hawaii Volcanoes kuului alun perin Havaijin kansallispuistoon, joka perustettiin jo vuonna 1916. Havaijin kansallispuisto jakautui vuonna 1961 kahteen osaan, Hawaii Volcanoesiin ja Haleakalāan. Puiston 1348 km² laajuista aluetta hallinnoi Yhdysvaltojen muiden kansallispuistojen tapaan maan National Park Service. Puisto on vuodesta 1987 lähtien kuulunut UNESCOn maailmanperintöluetteloon.


title: Egyptsat

text: Egyptsat 1 on Egyptin ensimmäinen satelliitti, joka laukaistiin 17. huhtikuuta 2007 ukrainalais–venäläisellä Dnepr-1-kantoraketilla.


title: Egyptsat

text: Egyptsat 1 on kaukokartoitussatelliitti, joka perustuu ukrainalaisen KB Juzhnojen MS-1TK-satelliittirunkoon. Sen massa on 100 kg eli se on mikrosatelliitti. Sen rata on aurinkosynkroninen 668 km korkea kiertorata.


title: Märkälämpötila

text: Märkälämpötila on lämpötila, jossa rajallinen määrä nestettä ja suuri määrä kaasua ovat tasapainossa adiabaattisissa olosuhteissa. Märkälämpötila on lämpötila, johon kostealla kankaalla verhottu lämpömittari asettuu ilman virratessa pakotetusti sen ohitse. (Seppänen Olli, Ilmastointitekniikka ja sisäilmasto)


title: Klassinen ehdollistuminen

text: Venäläinen fysiologi Ivan Pavlov löysi klassisen ehdollistumisen koirakokeissaan (Pavlovin teoria). Tutkimuksessaan hän soitti kelloa koirille ennen ruoan antamista, jolloin muutaman kerran jälkeen koirien sylkirauhaset aktivoituivat jo kellon äänen vaikutuksesta.


title: Klassinen ehdollistuminen

text:
Klassisessa ehdollistumisessa kahden eri ärsykkeen välille syntyy mielleyhtymä; kun ensimmäinen ärsyke esiintyy, osataan jo odottaa seuraavaa ärsykettä. Ensimmäisestä ärsykkeestä tulee toisen signaali. Klassista ehdollistumista onkin kutsuttu myös ”signaalioppimiseksi”.
Aina nämä ärsykkeen eivät kuitenkaan kuulu loogisesti yhteen, ja seurauksena on virheellistä tai haitallista oppimista. Esimerkkinä traumaattiset kokemukset, joissa mikä tahansa tilanteessa esiintynyt ärsyke voi jatkossa aikaansaada pelon tunteen.


title: Klassinen ehdollistuminen

text:
Klassista ehdollistumista tapahtuu jatkuvasti. Se on hyvin pitkälti tiedostamatonta, sekä tahdosta että seurauksista riippumatonta oppimista. Harva tiedostaa ehdollistuvansa, eikä tämänkaltaista oppimista voi kytkeä pois päältä niin halutessaan. Ehdollistumisen tapahtuminen on siis hyvin pitkälti ympäristön varassa.
Seurauksista riippumatonta ehdollistumisesta tekee sen, että se ei muutu yksilöä palkitsemalla tai rankaisemalla. Ehdollistuman pysyvyyttä ja katoamista voi säädellä lähinnä siihen liittyvän ehdottoman ärsykkeen avulla.


title: Klassinen ehdollistuminen

text: Ärsyke on mikä tahansa asia, jonka yksilö näkee, kuulee, haistaa, maistaa tai tuntee.


title: Klassinen ehdollistuminen

text: Jotta ehdollistuminen olisi mahdollista, ehdollisen (CS) ja ehdottoman (US) ärsykkeen tulee esiintyä suunnilleen samanaikaisesti. Kaikki tavat eivät kuitenkaan ole yhtä tehokkaita.


title: Klassinen ehdollistuminen

text: Ehdollinen ärsyke + ehdoton ärsyke -yhdistelmän on toistuttava tarpeeksi useita kertoja, jotta ehdollistuminen tapahtuisi. Ehdollistumisen nopeus riippuu yksilöstä sekä ehdottoman ärsykkeen merkityksellisyydestä yksilölle. Jos ehdoton ärsyke on hyvin voimakas (esim. kipu- tai pelkoaistimus), jo yksi toisto saattaa aikaansaada ehdollistuman.


title: Klassinen ehdollistuminen

text:
Vaikka ehdollistuma olisi kerran syntynyt, se ei automaattisesti ole ikuinen. Jotta ehdollistuma pysyisi yllä, ehdottoman ärsykkeen on esiinnyttävä ehdollisen ärsykkeen kanssa aina jatkossakin - mielellään jokaisella kerralla, kun ehdollinen ärsyke esiintyy. Ehdollinen ärsyke ikään kuin "ennustaa" ehdottoman ärsykkeen esiintymisen, joten jos ehdotonta ärsykettä ei enää ole, myös ehdollisesta ärsykkeestä tulee turha.
Ehdollistuma ei purkaannu heti, vaikka ehdollinen ärsyke esiintyisi muutaman kerran ilman ehdotonta. Tämän toistuessa ehdollistuma kuitenkin heikkenee heikkenemistään, ja lopulta katoaa kokonaan eli sammuu. On keskusteltu siitä, onko sammuminen varsinaisesti unohtamista. Esimerkiksi Pavlovin mukaan ei voida puhua unohtamisesta, vaan pikemminkin eräänlaisesta poisoppimisesta; opitaan jotain uutta, joka vaikuttaa estävästi alkuperäiseen oppimistapahtumaan. Opitaan, että ehdollinen ärsyke "ei enää" tarkoita ehdottoman ärsykkeen esiintymistä.
Tätä teoriaa tukee se, että jos sama ehdollistamiskoe aloitetaan uudelleen ehdollisen reaktion sammumisen jälkeen, ehdollistuminen tapahtuu paljon alkuperäistä nopeammin. Tiedetään myös, että reaktio voi sammumisenkin jälkeen, ilman vahvistamista, esiintyä satunnaisesti "itsestään" (ilmiötä kutsutaan spontaaniksi palautumiseksi.) Näiden seikkojen pohjalta voidaan olettaa, että sammumisesta huolimatta ehdollistumasta on olemassa muistijälki.


title: Klassinen ehdollistuminen

text: Ehdollistumat voivat yleistyä ilman erillistä ehdollistamista; muutkin, alkuperäisen ehdollisen ärsykkeen tapaiset ärsykkeet, voivat aikaansaada saman ehdollisen reaktion. Varsinkin pelkojen kohdalla tämä on yleistä.


title: Klassinen ehdollistuminen

text:
”Pikku-Albert” oli klassista ehdollistumista tutkiva koe vuonna 1920. Kokeessa käytettiin 9 kuukauden ikäistä Albert-lasta. Ennen koetta lapselle esiteltiin ensimmäistä kertaa useita asioita, kuten koira, kani, rotta ja pumpulia. Lapsi ei osoittanut pelonmerkkejä minkään edellä mainitun johdosta.
Kokeessa lapsi asetettiin keskelle huonetta ja hänelle annettiin valkea rotta. Lapsi ei pelännyt eläintä, vaan oli siitä kiinnostunut. Kun hän kurottautui rottaa kohti, lapsen takana aiheutettiin niin kova ääni, että lapsi pelästyi ja alkoi itkeä. Tätä toistettiin muutaman kerran.
Kun rotta kokeen jälkeen tuotiin huoneeseen, lapsi stressaantui, alkoi itkeä ja pyrki kauemmas rotasta. Hän oli ehdollistunut pelkäämään rottaa, ja reagoi itkemällä, joka alun perin oli ollut pelkoreaktio kovaan ääneen.


title: Klassinen ehdollistuminen

text:
- Kova ääni (ehdoton ärsyke) sai aikaan itkun (ehdoton reaktio). Tämä oli lapsen luonnollinen reaktio.
- Valkea rotta (neutraali ärsyke) sai aikaan kovan äänen (ehdoton ärsyke) joka sai aikaan itkun (ehdoton reaktio).
- Lopulta valkea rotta (ehdollinen ärsyke) sai aikaan itkun (ehdollinen reaktio).


title: Klassinen ehdollistuminen

text: Myöhemmin todettiin, että pelko oli yleistynyt myös moniin muihin karvaisiin kohteisiin, kuten kaniin, koiraan, karvakaulukseen ja jopa Joulupukin valkeaan partaan, vaikka mikään näistä ei ollut ollut näkyvissä itse kokeen aikana.


title: Klassinen ehdollistuminen

text:
Klassinen ehdollistaminen on suuressa roolissa eläinten koulutuksessa. Muun muassa käskyt opitaan klassisesti ehdollistumalla. Käskystä tulee signaali, jonka avulla eläin tietää, että juuri nyt tietynlainen käytös mahdollistaa palkinnon tai auttaa välttämään rangaistuksen.
Naksutinkoulutus on yksi koulutusmuoto, joka hyödyntää klassista ehdollistumista myös palkitsemisessa. Eläimelle luodaan mielleyhtymä naksuttimen äänen (ehdollinen ärsyke) ja ruoan (ehdoton vahviste) välille. Kun ehdollistuma on syntynyt, eläin voidaan palkita naksutinta naksauttamalla. Tämä mm. nopeuttaa palkitsemista, helpottaa sen ajoitusta ja mahdollistaa pitkien matkojen päästä palkitsemisen. Koska kyseessä on kuitenkin ehdollistuma, eläin on naksuttimesta huolimatta palkittava myös oikeasti. Muussa tapauksessa ehdollistuma purkautuu.


title: Klassinen ehdollistuminen

text:
Tämä klassisen ehdollistumisen koe suoritettiin laakamadoilla. Madoilla on mm. kaksi synnynnäistä reaktiota; kun niihin kohdistetaan valonsäteitä, ne oikaisevat itsensä pitkäksi. Kipua tuntiessaan ne supistuvat.
Kokeessa madoille annettiin ensin valoärsyke, johon ne reagoivat oikaisemalla itsensä. Heti valoärsykkeen jälkeen madoille annettiin sähköisku, joka sai ne jälleen supistumaan. Kun tätä ärsykeyhdistelmää oli toistettu jonkin aikaa, valonsäteen kohdatessaan madot supistuivat – siitä huolimatta, että niiden luonnollinen eli synnynnäinen reaktio olisi ollut oikaista itsensä pitkiksi.


title: Klassinen ehdollistuminen

text: Tämä on yksi esimerkki siitä, että eläimen koulutuksella voidaan kumota sen luonnollisia käyttäytymismalleja, ns. ”viettejä”. Sen ei kuitenkaan tarvitse tapahtua kivun kautta onnistuakseen.


title: Kagu

text: Kagu ("Rhynochetos jubatus") on lähes lentokyvytön, erittäin uhanalainen aurinkokurkilintujen lahkoon kuuluva lintulaji.


title: Kagu

text: Linnun pituus on noin 60 cm. Höyhenpuku on vaalea, tuhkanharmaa ja valkoinen. Koivet ovat pitkät, punaiset, samoin keskimittainen nokka on punainen. Päälaella on töyhtö, jonka höyhenet ovat tavallisesti päänmyötäisesti. Kagu on lähes lentokyvytön ja se liikkuu maassa kävellen. Siipiään se käyttää pääasiassa soidintanssissa, jossa molemmat sukupuolet tanssivat siivet levitettyinä toistensa ympärillä siipisulkiensa värikuvioita esitellen. Se pystyy liitämään pakoon vaaraa. Kagulla on paljon ääniä, joista tavallisin on aamuinen duetto, joka saattaa kestää 15 minuuttia.


title: Kagu

text: Kagun sukupuuttoon kuollut isokokoisempi lähisukulainen "Rhynochetos orarius" tunnetaan fossiililöydön perusteella. Kagun systematiikka ei ole aivan selvä, sillä se on joskus luokiteltu myös haikaroihin.


title: Kagu

text: Kagu elää vain Uudessa-Kaledoniassa. Se on yksi maailman harvinaisimmista lintulajeista ja on nykyään hyvin uhanalainen johtuen saarelle tuoduista vieraista petolajeista (kissat, rotat, koirat), kaivostoiminnasta ja metsien hakkuista. Kagu on rauhoitettu Uudessa-Kaledoniassa. Laji pesii myös vankeudessa Nouméan eläintarhassa ja Riviére Bleue Parkin suojelualueella, josta niitä on vapautettu luontoon. Kagun suojeleminen on koettu Uudessa-Kaledoniassa hyvin tärkeäksi.


title: Kagu

text: Kagu elinympäristöä ovat vuorenrinteiden tiheäkasvuiset metsät.


title: Kagu

text: Risuista ja kuivista ruohoista rakennettu pesä on maassa ja ainoaa munaa haudotaan noin viisi viikkoa. Poikanen itsenäistyy noin 14 viikon ikäisenä.


title: Kagu

text: Ravinnokseen kagu kaivelee maasta selkärangattomia, kuten kotiloita, toukkia ja matoja.


title: Einstein (suku)

text: Einstein-suku on saksanjuutalainen suku, jonka varhaisimmat merkinnät ovat vuodelta 1665, jolloin Baruch Moses Ainstein liittyi Buchaun seurakunnan jäseneksi. Baruch Ainsteinin jälkeläiset muuttivat suvun nimen E-kirjaimella alkavaksi, jollaisena se tunnetaan nykypäivänä.


title: Einstein (suku)

text: Suvun ylivoimaisesti tunnetuin jäsen on saksalais-yhdysvaltalainen teoreettinen fyysikko Albert Einstein. Einstein tuli tunnetuksi koko fysiikan mullistavilla teorioilla. Tunnetuimmat teoriat ovat suppea- ja yleinen suhteellisuusteoria sekä valosähköisen ilmiön selittäminen. Einstein oli naimisissa kaksi kertaa. Ensimmäinen vaimo oli serbialainen Mileva Marić, jonka kanssa hän sai kolme lasta. Suhde Marićin kanssa päättyi vuonna 1919 ja hän meni uusiin naimisiin serkkunsa Elsa Löwenthalin kanssa.


title: Einstein (suku)

text: Einsteinilla oli yksi sisar, Maria Einstein. Mariasta käytetään usein nimitystä Maja.


title: Einstein (suku)

text: Albert Einstein vanhemmat Hermann Einstein ja Pauline Einstein (o.s. Koch) olivat molemmat juutalaisia ja molemmilla oli kauppiassukuinen tausta. Hermann Einsteinilla oli kolme veljeä, August Ignaz, Heinrich ja Jakob sekä kaksi siskoa Jette ja Friederike. Vuonna 1880 Hermann ja Jakob Einstein perustivat Müncheniin Jakob Einstein & Co -nimisen yrityksen, joka asensi vesi- ja kaasujohtoja ja toimi myöhemmin myös sähkötekniikan alalla.


title: Einstein (suku)

text: Albert Einsteinin tiedetään saaneen kolme lasta, Lieserl Einstein, Eduard Einstein ja Hans Albert Einstein. Lieserl oli Einsteinin ensimmäinen lapsi ja ainoa tytär. Lieserl syntyi ennen kuin Einstein ja Mileva Marić solmivat avioliiton vuonna 1903. Vielä samana vuonna Lieserl menehtyi, vain vuoden ikäisenä. Hans Albert Einstein syntyi vuotta myöhemmin Lieserlin kuolemasta, Hans Albert Einstein oli professori Kalifornian yliopistossa. Eduard Einstein syntyi vuonna 1910, hän oli vakavasti sairas ja sairasti skitsofreniaa.


title: Einstein (suku)

text: Albert Einsteinin jälkeläisistä vain Hans Albert on saanut lisää jälkeläisiä. Hans Albert sai kaksi poikaa ja adoptoi yhden tyttären. Poikien nimet ovat Bernhard Caesar ja Klaus Martin. Klaus Martin kuoli kuitenkin 6-vuotiaana kurkkumätään.


title: Einstein (suku)

text: Bernhard Caesar Einstein sai viisi lasta Aude Ascher Einsteinin kanssa. Thomas Martin Einstein (Santa Monica, CA, USA, 1955), Paul Michael Einstein (1959) (Ranska), Eduard Albert Einstein (Ted) (1961–) (Los Angeles, CA, USA), Mira Einstein-Yehieli (1965–) (Israel), Charles Quincy Ascher Einstein (Charly) (1971–) (Sveitsi)


title: David Ortega

text: David Ortega Pitarch (s. 20. heinäkuuta 1979, Castellón de la Plana, Castellón) on espanjalainen uimari, joka edusti kotimaataan kesäolympialaisissa 2000 Sydneyssä. Ortega voitti 100 metrin selkäuinnin EM-kultaa pitkän radan EM-kilpailuissa 2000 Helsingissä.


title: Westland

text: Westland tarkoittaa seuraavia:


title: Antonio Ortiz Mena

text: Antonio Ortiz Mena (16. huhtikuuta 1907 Parral, Chihuahua – 12. maaliskuuta 2007 México) oli meksikolainen poliitikko ja taloustieteilijä.


title: Antonio Ortiz Mena

text: Mena opiskeli taloustieteitä Meksikon kansallisessa autonomisessa yliopistossa ja toimi vuosina 1952–1958 Meksikon sosiaaliturvalaitoksen johdossa.


title: Antonio Ortiz Mena

text: Mena toimi Meksikon talousministerinä vuosina 1958–1970, jolloin valtionpäämiehenä oli aluksi presidentti Adolfo López Mateos ja sitten Gustavo Díaz Ordaz. Vuonna 1971 Menasta tuli Latinalaisen Amerikan kehityspankin puheenjohtaja. Hän hoiti tätä virkaa vuoteen 1988 ja toimi sen jälkeen parin vuoden ajan Banamex-pankin johdossa.


title: Antonio Ortiz Mena

text: Antonio Ortiz Mena kuoli Meksikossa maaliskuussa 2007, jolloin hän oli 99 vuoden ikäinen.


title: Angtoria

text: Angtoria on metalliyhtye, johon kuuluvat brittiläinen Sarah Jezebel Deva ja ruotsalaiset Rehnin veljekset Chris ja Tommy.


title: Angtoria

text: Sarah Jezebel Deva tutustui veljeksiin vuonna 2001, ja yhtye perustettiin pian tämän jälkeen. Angtorialle tarjosi levytyssopimuksen ranskalainen Listenable Records, ja debyyttialbumi "God Has a Plan For Us All" julkaistiin huhtikuussa 2006.


title: Niinivaaran lukio

text: Niinivaaran lukio oli Joensuussa Niinivaaran kaupunginosassa kevääseen 2015 saakka toiminut lukio, jossa oli viimeisenä lukuvuotena noin 375 opiskelijaa sekä noin 30 opettajaa. Lukio sijaitsi Niinivaaran mäellä noin kilometrin päässä Joensuun kaupungin keskustasta Tikkamäentie 17:ssä. Koulun viimeinen rehtori vuosina 2004–2015 oli Esa Räty, joka myös jatkoi rehtorina uudessa Joensuun yhteiskoulun lukiossa, joka syntyi Niinivaaran lukion ja vanhan Joensuun yhteiskoulun lukion yhdistyessä vuonna 2015. Niinivaaran lukion lähdettyä koulurakennuksesta, siihen muutti väistötiloihin Nepenmäen koulu.


title: Niinivaaran lukio

text: Lukio sijaitsi Pohjois-Karjalan keskussairaalaa vastapäätä, joten lukioon oli hyvät liikenneyhteydet ja kaukolinjojen bussitkin pysähtyivät koulun kohdalla tuoden opiskelijoita lähikunnista.


title: Niinivaaran lukio

text: Koulussa toimi yleislinjan lisäksi myös musiikin ja ilmaisun linja. Koulu painotti opetusta myös LUMA-aineisiin (luonnontiede ja matematiikka). Valtakunnallisten kurssien lisäksi koululla oli monipuolinen koulukohtaisten kurssien tarjonta. Koulun opiskelijoille pyrittiin antamaan mahdollisuudet painottaa opiskelua haluamissaan oppiaineissa.


title: Niinivaaran lukio

text: Lukion edeltäjä on vuonna 1962 perustettu Pielisjoen yhteiskoulu, joka toimi nykyisen Pielisjoen koulun tiloissa. Yksityinen oppikoulu toimi aluksi viisiluokkaisena ja sai laajentumisluvan 8-luokkaiseksi 1965. Keskikoulu muuttui peruskoulu-uudistuksen myötä vuonna 1974 Karsikon yläasteeksi ja myöhemmin Pielisjoen kouluksi. Samana vuonna perustettiin myös erillinen Niinivaaran lukio, joka muutti syksyllä 1976 Tikkamäelle. Lukio vietti 50-vuotisjuhliaan toukokuussa 2012, kun oli kulunut 50 vuotta Juhani Soilan Pielisjoen yhteiskoulun perustamisesta. Koulun rehtoreita ovat olleet Juhani Soila (1955–1988), Asko Jokiranta (1988–2001), Virpi Koponen (2001–2003), Riitta Rauma (2003–2004) ja Esa Räty (2004–2015).


title: Niinivaaran lukio

text: Niinivaaran lukion musiikkipainotteinen linja aloitti toimintansa syksyllä 1998, jolloin linjalle valittiin ensimmäiset opiskelijat. Syksyllä 2011 linja laajennettiin musiikin- ja ilmaisun linjaksi. Musiikkiopinnoissa pääpaino oli pop-jazz-tyyppisessä musiikissa muiden musiikinlajien lisäksi. Ilmaisun puolella painotettiin teatteritaidetta sekä kuvataidetta. Linjalle haettiin kolmen erilaisen soveltuvuuskokeen, eli musiikin, draaman ja kuvataiteen kautta. Musiikin ja ilmaisun linja oli suosittu lukioon pyrkijöiden keskuudessa.Joensuun kaupunginvaltuusto päätti vuonna 2013 Joensuun yhteiskoulun lukion ja Niinivaaran lukion yhdistymisestä Papinkadulle syksyllä 2015 noin 650 opiskelijan yksiköksi. Uudessa Joensuun yhteiskoulun lukiossa on kolme linjaa: urheilulinja, musiikin ja ilmaisun linja sekä yleislinja. Vuosina 2014-2015 Papinkadulle rakennettiin Pasi Siistosen suunnittelema uudisrakennus vanhan Wivi Lönnin suunnittelemaan rakennuksen jatkeeksi. Samassa rakennuksessa toimii Joensuun seudun kansalaisopisto.


title: Poeldijk

text: Poeldijk on asutuskeskus Westlandin kunnassa, Etelä-Hollannin provinssissa, Alankomaissa. Poeldijk sijaitsee kahdeksan kilometriä Haagista kaakkoon. Vuonna 2006 Poeldijkissa oli 5 080 asukasta, joista naisia oli 2 550 ja miehiä 2 540.


title: Poeldijk

text: Linnuntietä Poeldijkista on matkaa..


title: Poeldijk

text: Rakennettua pinta-alaa Poeldijkissa oli vuonna 2001 1,1 km² ja se sisältää 1 752 asuntoa.


title: Kenna

text: Kenna (syntyjään Kenna Zemedkum) on etiopialaissyntyinen yhdysvaltalainen muusikko.


title: Kenna

text: Virginiaan muuttanut (ja myöhemmin Cincinnatissa varttunut) siirtolaisperheen vanhin poika Kenna kiinnostui musiikista saatuaan kopion U2:n The Joshua Tree-albumista. Pian Kenna hankki Beatlesin, Stevie Wonderin, The Curen ja The Carsin levyjä, ja nämä toimivat vaikutteina Kennan musiikissa nykyään. Kenna sai pientä suosiota julkaistuaan ensimmäisen singlensä "Hell Bent", ja alkoi saada faneja underground-piireistä, jotka odottivat innolla debyyttialbumia "New Sacred Cow". Monen viivästyksen ja levy-yhtiön vaihdon jälkeen Columbia Records lopulta julkaisi levyn vuonna 2003. Levyn julkaisua seurasi Pohjois-Amerikan kiertueen yhdessä Dave Gahanin kanssa.


title: Kenna

text: Kennan yhdessä Chad Hugon kanssa tuottamaa levyä on vaikea lokeroida mihinkään genreen ja se sisältää elementtejä electronicasta, syntikkapopista, post rockista ja house-musiikista. Levyltä julkaistiin kaksi singleä, "Sunday After You" ja "Freetime".


title: Kenna

text: Kennan toinen albumi "Make Sure They See My Face" (alkuperäiseltä nimeltään "Face"), joka on myös Hugon kanssa tuotettu, on julkaistu vuonna 2007. Levyltä löytyvä kappale "Face The Gun" julkaistiin levyä odottavien fanien tyydyttämiseksi. Kenna julkaisi uuden, "Better Wise Up" -nimisen kappaleen MySpace-sivuillaan juuri Super Bowlin kynnyksellä.


title: Kenna

text: Kenna oli yksi esiintyjistä Live Earth-jättikonserteissa.


title: Taivallahden sotilashautausmaa

text: Taivallahden sotilashautausmaa oli Helsingin Taivallahdessa vuosina 1826–1918 toiminut venäläinen sotilashautausmaa. Se sijaitsi nykyisen Eteläisen Hesperiankadun loppupään ympäröimällä alueella Taivallahden rannalla. Alue on nykyään pääosin puistona, joka rajoittuu Eteläiseen Hesperiankatuun, Hietakannaksentiehen, Helsingin juutalaiseen hautausmaahan ja Hiekkarannantiehen. Hiekkarannantien toisella puolella on Hietaniemen uimaranta.


title: Taivallahden sotilashautausmaa

text: Viaporissa ja Helsingin kasarmeissa palveleva venäläinen sotaväki käytti hautausmaanaan vuodesta 1809 aluksi Bulevardin varrella nykyisen korttelin nro 71 alueella ollutta laidunmaata, mutta kun tämä paikka todettiin kyseiseen tarkoitukseen soveltumattomaksi, uusi alue osoitettiin vuonna 1815 Lapinlahdesta. Siitä kehittyi nykyinen Helsingin ortodoksinen hautausmaa ja se luovutettiin vuonna 1831 neljä vuotta aiemmin toimintansa aloittaneen ortodoksisen seurakunnan käyttöön. Sinne haudattiin pääasiassa upseereita, päällystöä, ortodoksista papistoa sekä siviilejä.


title: Taivallahden sotilashautausmaa

text: Vuonna 1826 Taivallahdesta osoitettiin 5500 neliömetrin alue lähellä toimineen Töölön sotilassairaalan hautausmaaksi. Sinne alettiin haudata myös pääosa Viaporin vainajista, varsinkin sen jälkeen kun Viaporin oma merisotilassairaala lakkautettiin ja potilaat siirtyivät kaupungin venäläiseen sotilassairaalaan. Kun tila ortodoksisella hautausmaalla alkoi käymään ahtaaksi, Suomen kenraalikuvernööri määräsi vuonna 1875 ortodoksisen seurakunnan toiveiden mukaisesti, että Helsingin venäläisten varuskuntien miehistö ja aliupseerit haudattaisiin vastaisuudessa kaikki Taivallahteen. Koska myös Taivallahden hautausmaa oli käymässä liian pieneksi, sitä päätettiin samassa yhteydessä laajentaa noin 7000 neliömetrillä. Laajennusosa otettiin käyttöön vuonna 1879. Myöhemmin aluetta laajennettiin vielä lisää, niin että 1885 se käsitti 20 780 neliömetriä. Helsingin juutalainen hautausmaa perustettiin vuonna 1896 aivan venäläisen sotilashautausmaan viereen. 1900-luvun alussa Taivallahden hautausmaa ajautui puutteellisen hoidon vuoksi huonoon kuntoon. Venäläisen sotaväen poistuttua vallankumouksen ja Suomen itsenäistymisen jälkeen Helsingistä hautaukset alueella päättyivät.


title: Taivallahden sotilashautausmaa

text: Helsingin kaupunki oli aikoinaan luovuttanut alueita hautausmaita varten korvauksettomalla käyttöoikeudella rajattomaksi ajaksi sillä edellytyksellä, että niitä käytettäisiin alkuperäiseen tarkoitukseensa. Koska Taivallahden sotilashautausmaan kohdalla tämän ehdon ei katsottu enää täyttyvän, alue palautettiin kaupungille vuonna 1927. Hautaaminen sinne kiellettiin 1930.


title: Taivallahden sotilashautausmaa

text: Pyhän Nikolauksen seurakunnan 1930-luvulla rakennettu kirkko ja sen ympärille perustettu pieni hautausmaa sijaitsevat entisen Taivallahden sotilashautausmaan alueella. Vuonna 1948 Taivallahteen rakennettiin tenniskentät, jotka katettiin 1990-luvulla. Osa haudoista jäi niiden alle.


title: Taivallahden sotilashautausmaa

text: Vuonna 1992 Helsingin kaupungin rakennusvirasto ja Helsingin kaupunginmuseo kunnostivat loput alueesta puistoksi. Kaikki säilyneet hautakivet ja muistomerkit huollettiin, ja paikaltaan siirtyneet kivet siirrettiin puiston Hietakannaksentien puoleiseen päätyyn. Näiden kivien keskelle on pystytetty obeliskin muotoinen muistokivi, johon kiinnitetyssä laatassa on teksti "Sotilashautausmaa 1826–1930 Militärbegravningsplats".


title: Taivallahden sotilashautausmaa

text: Taivallahteen haudattuja yhdisti palveleminen Venäjän keisarillisessa armeijassa. He edustivat useita kansallisuuksia ja uskontoja. Alueella on säilynyt yhteishauta, johon on haudattu neljä puolalaista. He saivat surmansa 12. huhtikuuta 1918 Helsingin valtauksen päivänä Tehtaankadulla lähellä Pyhän Henrikin katolista kirkkoa. Seuraavana päivänä heidän olisi ollut määrä palata Puolaan. Haudalla on muistokivi, jonka puolankielinen teksti on suomeksi: ”Olkoon tämä vieras multa heille kepeä”.


title: Felice Bonetto

text: Felice Bonetto (s. 9. kesäkuuta 1903 Manerbio, Italia – k. 21. marraskuuta 1953 Silao, Meksiko) oli italialainen kilpa-autoilija. Hän osallistui Formula 1 -sarjaan kausilla 1950–1953. Hän osallistui urallaan kuuteentoista Grand Prix -kilpailuun ja saavutti 17,5 MM-pistettä.


title: Felice Bonetto

text: Bonetto voitti vuonna 1953 Portugalin Grand Prix'n, joka tosin oli MM-sarjan ulkopuolella. Lisäksi hän menestyi jonkin verran urheiluautokilpailuissa: hän oli toinen Mille Migliassa vuonna 1949 ja voitti Targa Floriossa vuonna 1953. Bonetto sai surmansa ajaessaan Lanciaa Carrera Panamericana -kilpailussa, kun hän ajautui lyhtypylvästä päin. Hän oli kuollessaan 50-vuotias.


title: Kalervo Nissilä

text: Kaino Kalervo Nissilä (11. kesäkuuta 1913 Kälviä, Keski-Pohjanmaa – 30. maaliskuuta 1997) oli suomalainen näyttelijä, teatteriohjaaja ja teatterinjohtaja. Hänen ohjaustapaansa on luonnehdittu suoraviivaiseksi, liiallista symboliikkaa karttavaksi. Näyttelijänä hän oli voimakas tulkitsija.


title: Kalervo Nissilä

text: Kalervo Nissilän vanhemmat olivat Matti E. Nissilä ja Ellen Maunumäki. Hänen puolisonsa oli Asta Maria Lantz vuodesta 1937 lähtien. Liitosta syntyi neljä lasta: Kullervo (1938), Anna-Liisa (1941), Kimmo (1942) ja kuopuksena Ulla-Greta (1948).


title: Kalervo Nissilä

text: Nissilä aloitti uransa Kokkolan Näyttämöllä vuonna 1938 ja oli sen seuraajan, Yhteisteatteri-Maakuntateatterin, johtaja vuosina 1948 ja 1949. Vuonna 1946 hän näytteli Kokkolan Työväen näyttämöllä. Vuodesta 1949 vuoteen 1952 hän työskenteli ohjaavana näyttelijänä Vaasan Suomalaisessa Teatterissa. Vuosina 1952–1955 Nissilä toimi Tampereen Teatterin näyttelijänä. Hänen tuloroolinsa TT:ssa oli Petrucchio näytelmässä "Kuinka äkäpussi kesytetään". Nissilän elämänvoimaa kiiteltiin, hänen katsottiin paikkaavan Holger Salinin jättämän aukon.


title: Kalervo Nissilä

text: Alkuvuodesta 1955 Nissilä nimitettiin Tampereen Työväen Teatterin apulaisjohtajaksi. Sieltä hän siirtyi Tampereen Teatterin johtajaksi vuodesta 1959 vuoteen 1963. Samana vuonna hän ohjasi Tampereen Teatteriin Erich Maria Remarquen näytelmän "Viimeinen asema", joka edusti ”osallistuvaa” yhteiskunnallista teatteria. Nissilä jatkoi myös näyttelijänä. Erityisesti hänen tulkintaansa majuri Cornelius Melodysta näytelmässä "Pisara runoilijaa" ylistettiin vapautuneeksi ja monisävyiseksi. Suoraviivaisen näyttelijän heikkoutena oli siihen asti pidetty aste-erojen puutteellista esiin tuomista.


title: Kalervo Nissilä

text: Vuosina 1963–1968 Nissilä työskenteli Turun kaupunginteatterin johtajana. Vuodesta 1968 vuoteen 1970 hän oli ohjaajana Lahden kaupunginteatterissa. Teatterinjohtajan uraansa Nissilä jatkoi Kotkan kaupunginteatterissa 1970–1973 ja edelleen Joensuun kaupunginteatterissa 1973–1978. Hän jäi eläkkeelle 1. elokuuta 1978.


title: Kalervo Nissilä

text: Valkokankailta Nissilä muistetaan esimerkiksi nimiroolista seikkailuelokuvassa "Sadan miekan mies" (1951). Upean sankariroolin vuoksi häntä alettiin kutsua ”Suomen Errol Flynniksi”. Nimimerkki "Spektri" kirjoitti Nissilän suorituksesta "Aatami"-lehdessä (8/1951): ”Filmi on tarjonnut hänelle osia, joissa hänen ihanteensa, väkevätahtoinen mies, pääsee oikeuksiinsa.” Niin ikään vuonna 1951 valmistuneessa elokuvassa "Kuisma ja Helinä" Nissilällä oli kasakkapäällikkö Kuisman osa. Seuraavana vuonna hän näytteli Aslakia klassikkoelokuvassa "Valkoinen peura". Vuonna 1991 Nissilä ohjasi Oy Tape Factory Ltd:n tuottaman 85-minuuttisen musiikkifiktion "Tammenlehvät".


title: Kalervo Nissilä

text: Nissilä oli myös laulaja. Läpimurtokonserttinsa hän piti kokkolalaisen konservatorion juhlasalissa kevättalvella 1947 yhdessä Vera Froloffin kanssa.


title: Operoni

text: Operoni on DNA:n toiminnallinen jakso, jossa on läheisesti yhteen kuuluvia entsyymejä tuottavia geenejä ja niitä säätelevä operaattorigeeni. Operoneja luultiin ensin esiintyvän vain bakteereilla, mutta niitä on sittemmin löydetty myös eukaryooteilta.


title: Melissa Etheridge

text: Melissa Lou Etheridge (s. 29. toukokuuta 1961 Leavenworth, Kansas) on Oscarilla ja kahdella Grammylla palkittu yhdysvaltalainen rockmuusikko.


title: Melissa Etheridge

text: Etheridge sai levytyssopimuksen vuonna 1987 ja julkaisi seuraavana vuonna omaa nimeään kantavan debyyttialbuminsa "Melissa Etheridge". Ensimmäiseltä albumilta hitiksi muodostunut kappale "Bring Me Some Water" ansaitsi Grammy-ehdokkuuden. Seuraava albumi "Brave and Crazy" julkaistiin vuonna 1989, ja kolmas "Never Enough" vuonna 1992. Seuraavana vuonna Etheridge palkittiin Grammylla kappaleestaan "Ain't It Heavy".


title: Melissa Etheridge

text: Syyskuussa 1993 Etheridge julkaisi neljännen albuminsa "Yes I am". Albumi oli menestys ja myi kuusinkertaista platinaa. Etheridge palkittiin Grammylla kappaleestaan "Come to My Window", sekä ansaitsi kaksi muuta ehdokkuutta vuoden 1994 Grammy-gaalassa. Vuonna 1995 Etheridge julkaisi uuden albumin nimeltä "Your Little Secret", joka sisältää muun muassa hitit "I Want to Come Over" ja "Nowhere to Go". Albumi myi kaksinkertaista platinaa ja oli kuudentena Billboardin listalla, joka oli korkein Etheridgen uran listasijoitus siihen mennessä.


title: Melissa Etheridge

text: Etheridge julkaisi kuudennen studioalbuminsa nimeltä "Breakdown" lokakuussa 1999. Albumi myi kultaa ja ansaitsi kolme Grammy-ehdokkuutta. Vuotta myöhemmin kappale "Enough of Me" samaiselta levyltä sai myös Grammy-ehdokkuuden. Vuonna 2001 Etheridge julkaisi uuden albumin nimeltä "Skin", jolta single "I Want to Be in Love" ansaitsi Grammy-ehdokkuuden. Etheridgen kahdeksas studioalbumi, "Lucky", julkaistiin helmikuussa 2004. Albumilla oleva, alunperin Greenwheel-yhtyeen levyttämä kappale "Breathe", toi Etheridgelle jälleen yhden Grammy-ehdokkuuden. Vuonna 2005 Etheridge julkaisi kokoelma-albumin nimeltä "Greatest Hits: The Road Less Traveled". Kokoelma-albumi myi kultaa, mikä oli Etheridgen ensimmäinen kultalevy sitten vuoden 1999 jälkeen.


title: Melissa Etheridge

text: Etheridge julkaisi 25. syyskuuta 2007 yhdeksännen studiolevynsä "The Awakening", joka debytoi Billboardin listalla sijalla 13. Seuraavana vuonna Etheridge julkaisi joulualbumin nimeltä "A New Thought For Christmas". Etheridgen yhdestoista studioalbumi "Fearless Love" ilmestyi huhtikuussa 2010. Albumin tuottajina toimivat Etheridge sekä John Shanks. "Fearless Love" debytoi Billboardin listalla sijalla 7, mikä oli Etheridgen paras sijoitus sitten vuoden 1995 albumin "Your Little Secret".


title: Melissa Etheridge

text: Syyskuussa 2012 Etheridge julkaisi seuraavan albuminsa nimeltä "4th Street Feeling". Albumin deluxe-versiolla on kolme bonus-kappaletta: "You Will", The Beating of Your Heart" ja "Change the World." Etheridge julkaisi uuden singlen 'Uprising of Love' tammikuussa 2014.


title: Melissa Etheridge

text: Etheridgen kolmastoista studioalbumi "This is M.E". ilmestyi syksyllä 2014. Albumin kansilehdessä on kuva Etheridgesta mosaiikkiteoksena, joka on tehty pienistä kuvista, joita Etheridgen fanit ovat lähettäneet itsestään. Kesäkuussa 2015 Etheridge julkaisi ensimmäisen live-albuminsa nimeltä "A Little Bit of Me: Live in L.A". Albumi on äänitetty joulukuussa 2014 Orpheum-teatterissa Los Angelesissa.


title: Melissa Etheridge

text: Lokakuussa 2016 ilmestyi albumi "Memphis Rock and Sou"l, jolla Etheridge coveroi tunnettuja rock- ja soul-klassikoita.


title: Melissa Etheridge

text: Etheridge on Bruce Springsteenin ihailija ja on konserteissaan versioinut tämän kappaleita "Thunder Road" ja "Born to Run".


title: Melissa Etheridge

text: Vuonna 1992 Etheridge kertoi olevansa lesbo. Hän seurusteli noin kymmenen vuotta Julie Cypherin kanssa ja he saivat yhdessä kaksi lasta: Bailey Jeanin (1997) ja Becketin (1998). Sperman luovuttaja oli muusikko David Crosby, Melissan hyvä ystävä. Parisuhde kariutui vuonna 2000.


title: Melissa Etheridge

text: Toivuttuaan erosta Etheridge kirjoitti omaelämäkerran "The truth is... My Life in Love and Music" vuonna 2001. Siinä hän käsitteli kariutunutta parisuhdettaan ja muita kokemuksiaan.


title: Melissa Etheridge

text: Etheridge tapasi Tammy Lynn Michaelsin vuonna 2002. Pari avioitui salassa vuonna 2003.


title: Melissa Etheridge

text: Lokakuussa 2004 Melissalla todettiin rintasyöpä. Vuoden 2005 Grammy-tilaisuudessa hän palasi lavalle syöpähoidon uuvuttamana ja kaljuuntuneena ja esitti kunnianosoituksena Janis Joplinille kappaleen ”Piece of My Heart”. Etheridgen esiintyminen sai ylistävät arvostelut ja se lukeutui tilaisuuden kohokohtiin. Hän oli hyvin avoin sairauttaan koskevissa asioissa. Hän muun muassa paljasti käyttäneensä sytostaattihoitojen aikana marihuanaa kipuihinsa ja ruokahaluttomuuteen.


title: Melissa Etheridge

text: Syksyllä 2006 Etheridgen puoliso Tammy Lynn Michaels synnytti parin ensimmäiset yhteiset lapset, kaksoset Johnnie Rosen ja Miller Stevenin. Pariskunta ilmoitti erostaan keväällä 2010.


title: Melissa Etheridge

text: 10. syyskuuta 2005 Etheridge osallistui ReAct Now -konserttiin, joka järjestettiin hurrikaani Katrinan uhrien hyväksi. Etheridge esitti tapahtumaa varten kirjoitetun uuden kappaleen ”Four Days”.


title: Melissa Etheridge

text:
Etheridge toimii hyväntekeväisyydessä. Rintasyövästä toivuttuaan hän teki Fordin pyynnöstä kappaleen ”I Run for Life”. Hän teki myös Al Goren ilmastonmuutosaiheiseen dokumenttielokuvaan "Epämiellyttävä totuus" kappaleen ”I Need to Wake Up”, joka palkittiin parhaan laulun Oscarilla 2007.
Etheridge alkoi seurustella pitkäaikaisen ystävänsä, käsikirjoittaja-tuottaja Linda Wallemin kanssa vuonna 2010. Pari avioitui keväällä 2014 Montecitossa, Kaliforniassa.


title: Kadonnut henkilö

text: Kadonnut henkilö on henkilö, joka katoaa jättämättä viestiä olinpaikastaan. Kadonneesta henkilöstä tehdään yleensä katoamisilmoitus poliisille.


title: Kadonnut henkilö

text: Useimmat katoamiset ovat tilapäisiä. Huomattavan osan kadonneista muodostavat pienet lapset tai dementiasta kärsivät vanhukset. Nämä tapaukset selviävät tavallisesti melko nopeasti.


title: Kadonnut henkilö

text: Sodissa taistelukentällä kadonneiksi merkitään sotilaat, joiden kuolemasta ei ole varmaa tietoa, koska he ovat saattaneet jäädä myös vangiksi.


title: Kadonnut henkilö

text: Valtakunnallinen ETSI-rekisteri saa vuosittain noin 500–800 ilmoitusta kadonneista henkilöistä. Suomessa jää vuosittain pysyvästi kadoksiin vain noin 20–40 ihmistä. Näiden verrattain harvojen tapausten taustalla saattaa olla esimerkiksi itsemurha, henkirikos, kaappaus tai tapaturmainen hukkuminen.


title: Kadonnut henkilö

text: Kadonnut henkilö saatetaan myöhemmin julistaa kuolleeksi. Kuolleeksi julistamista ilman odotusaikaa ei voida toteuttaa, ellei tapausta pidetä varsin selvänä. Jos katoamisen olosuhteisiin ei tiedetä liittyneen välitöntä hengenvaaraa, odotusaika on joko yksi vuosi tai viisi vuotta.


title: Kadonnut henkilö

text: Luonnonkatastrofien seurauksena katoaa monia henkilöitä. Eräiden maiden hallitukset ottavat ihmisiä kiinni ja laittavat heidät salaisiin vankiloihin.


title: Leonardo (jalkapalloilija, 1969)

text: Leonardo (s. 5. syyskuuta 1969) on brasilialainen jalkapallovalmentaja ja entinen keskikenttäpelaaja. Leonardo voitti maailmanmestaruuden vuoden 1994 MM-kisoissa. Kesästä 2011 lähtien hän on toiminut ranskalaisen Paris Saint-Germainin urheilutoimenjohtajana.


title: Leonardo (jalkapalloilija, 1969)

text: Leonardo aloitti uransa vuonna 1987 Clube de Regatas do Flamengossa 17-vuotiaana. Vuonna 1990 hän voitti Brasilian mestaruuden ja siirtyi sen jälkeen São Paulo Futebol Clubeen. São Paulo FC:ssä tuli myös Brasilian-mestaruus vuonna 1991 ja Leonardo siirtyi Espanjan Primera Divisióniin Valencian joukkueeseen. Kahden kauden jälkeen Leonardo palasi jälleen São Paulo FC:hen lyhyeksi ajaksi. Vuosina 1994–1996 Leonardo pelasi Japanissa Kashima Antlersin joukkueessa ja siirtyi sitten Eurooppaan Paris Saint-Germain FC:n joukkueeseen kaudeksi 1996–1997. PSG:stä Leonardo siirtyi AC Milaniin ja viihtyi siellä neljä kautta. AC Milanissa hän voitti Scudetton vuonna 1999. AC Milanin jälkeen Leonardo kiersi vielä pelaamassa entisissä seuroissaan, São Paulo FC, Flamengo ja vielä takaisin AC Milaniin, mutta loukkaantumisten vuoksi hänelle kertyi yhteensä kahden vuoden ajalta vain 21 ottelua ja hän lopetti uransa vuonna 2003.


title: Leonardo (jalkapalloilija, 1969)

text: Brasilian jalkapallomaajoukkueessa Leonardo pelasi 60 maaottelua ja teki niissä kahdeksan maalia. Hän osallistui vuoden 1994 ja vuoden 1998 MM-kisoihin voittaen maailmanmestaruuden ensimmäisissä ja hopeaa jälkimmäisissä kisoissa. Etelä-Amerikan mestaruuden Leonardo voitti vuonna 1997. Vuoden 1994 MM-kisojen toisen kierroksen ottelun aikana Leonardo löi kyynärpäällä yhdysvaltalaista Tab Ramosia päähän ja oli pelikiellossa turnauksen loppuun asti. Neljän ottelun pelikielto oli silloin MM-kisojen historian toiseksi pisin. Leonardo pyysi myöhemmin anteeksi ja sanoi, että lyönti ei ollut tahallinen.


title: Leonardo (jalkapalloilija, 1969)

text: Leonardo toimi kommentaattorina BBC:lle vuoden 2006 MM-kisojen aikana. Myöhemmin samana vuonna hän vieraili BBC:n "Match of the Day 2" -ohjelmassa.Kesäkuussa 2009 hänestä tuli italialaisseura AC Milanin päävalmentaja. Leonardon debyyttikausi Milanissa ei ollut suurmenestys, sillä seura putosi jo varhain Serie A:n mestaruuskamppailussa, eikä menestystä tullut Mestarien liigassakaan. Kauden jälkeen Milan ja Leonardo purkivat odotetusti sopimuksensa.


title: Leonardo (jalkapalloilija, 1969)

text: Heinäkuussa 2010 Leonardo kertoi olevansa kiinnostunut Brasilian maajoukkueen päävalmentajan tehtävistä.


title: Leonardo (jalkapalloilija, 1969)

text: 24. joulukuuta 2010 hän siirtyi toisen milanolaisseura Internazionalen päävalmentajaksi, korvaten tehtävässä potkut saaneen Rafael Benítezin. Leonardon johdolla Inter sijoittui lopulta Serie A:ssa hopealle. Valmennusuransa ensimmäisen pokaalin hän saavutti, kun Inter voitti US Città di Palermon Italian cupin loppuottelussa. Kauden jälkeen Leonardo jätti yllättäen Interin ja siirtyi Paris Saint-Germainin urheilutoimenjohtajaksi. Leonardo jätti tehtävänsä PSG:n urheilutoimenjohtajana elokuussa 2013 saatuaan kauden mittaisen toimitsijakiellon tönäistyään erotuomaria.


title: Leonardo (jalkapalloilija, 1969)

text: Syyskuussa 2017 Leonardo palasi valmennustehtäviin turkkilaisen Antalyasporin päävalmentajana.


title: Jack Lockett

text: John Henry "Jack" Lockett (22. tammikuuta 1891 – 25. toukokuuta 2002) oli australialainen ensimmäisen maailmansodan veteraani ja maansa kaikkien aikojen vanhin mies.


title: Jack Lockett

text: Lockett syntyi Victoriassa. Hän värväytyi armeijaan maaliskuussa 1916 ja osallistui taisteluihin Belgiassa ja Ranskassa. Hän meni vuonna 1923 naimisiin Maybell Ingwersonin kanssa ja sai neljä lasta. Lockett oli sotilasarvoltaan kersantti, ja hänelle myönnettiin vuonna 1998 Kunnialegioonan merkki.


title: Jack Lockett

text: Lockett täytti 100 vuotta 1991 ja 110 vuotta 2001. Hän kuoli munuaisten toimintahäiriöön 111-vuotiaana vain kolme päivää Australian vanhimman naisen, Christina Cockin jälkeen.


title: Ich Troje

text: Ich Troje on puolalainen pop-yhtye, joka aloitti vuonna 1996. Se on hiljalleen noussut yhdeksi Puolan suosituimmista yhtyeistä. Ich Troje on edustanut Puolaa Euroviisuissa vuosina 2003 ja 2006. Ich Trojen jäsenet Michał ja Jacek tapasivat joulukuussa 1994. Sen jälkeen he löysivät Magdan ja tekivät ensimmäisen singlensä v. 1996. Sinkun aikoihin tulivat myös ensimmäiset musiikkivideot "Prawo" ja "Ci Wielcy". Ich Trojen ensimmäinen konsertti oli 9.7.1996 Łódźissa, ja heidän ensimmäinen levynsä "Intro" julkaistiin Michałin syntymäpäivänä 9.9.1996, mutta levytys yhtiö ei levittänytkään levyä kauppoihin, vaan Ich Trojen täytyi tehdä se itse.


title: Ich Troje

text: Neljässä kuukaudessa heidän levynsä myi kultaa. Michał osti viimeisillä säästöillään talon Łódźista ja perusti sinne oman levy-yhtiön, jolla hän alkoi levyttää uutta albumiaan. Albumin nimeksi tuli "3", ja Introsta lohkoistu single "A wsystko to... bo ciebie kocham" nousi hitiksi. Maaliskuussa 2001 Magda jätti Ich Trojen ja ryhtyi soolouralle taiteilijanimellä Magda Femme.


title: Ich Troje

text: Justyna korvasi Magdan, jonka jälkeen Ich Troje julkaisi singlen ja musiikkivideon "Powiedz", ja kesällä 2001 ilmestyi levy "ad.4". Vuonna 2002 ilmestyi albumi, tupla-cd "Po piąte... a niech gadają".yhtyeen kotisivut puolaksi ja saksaksi


title: Paahtaminen

text: Paahtaminen on ruoan kypsentämistä lämmönlähteen hehkussa niin, että sen pinta tulee ruskeaksi. Paahtamisen voi tehdä esimerkiksi avotulella, vartaassa, grillissä, tai paistinpannussa ilman rasvaa. Tyypillisiä paahdettavia ruokia ovat esimerkiksi leipä, liha, jauheliha ja sokeri. Kahvipavut kypsennetään ja kuivatetaan paahtamalla.


title: Stan Saanila

text: Stefan Olof ”Stan” Saanila (s. 27. kesäkuuta 1968 Helsinki) on suomenruotsalainen stand up -koomikko, näyttelijä, käsikirjoittaja. Hänet tunnetaan muun muassa Yle FST5:n tuottamasta, vuoden 2006 parhaan viihdeohjelman Venlan voittaneesta "Hetimiten"-ohjelmasta. Saanila oli mukana myös MTV3:n "W-tyylissä", "Nevadassa" ja "Mr. Mallorca kohteessa". Hän toimi vaihtuvana kapteenina Yle TV1:n "Uutisvuodossa" maaliskuussa 2007 ja oli sittemmin vakituisesti mukana syksystä 2007 lähtien. Hänet äänestettiin vaihtuvien kapteenien joukosta jatkamaan ohjelman vakituisena kapteenina Tommy Tabermannin jätettyä ohjelman. Heinäkuussa 2017 uutisoitiin Saanilan jättävän "Uutisvuodon" kymmenen vuoden jälkeen. Hänen viimeinen jaksonsa oli jo esitetty 3. kesäkuuta 2017. Sama jakso oli myös Jari Tervon viimeinen "Uutisvuodon" vakituisena kapteenina.


title: Stan Saanila

text: Stan Saanila asuu Sipoossa ja on kolmen lapsen isä. Ennen televisiouraansa Saanila toimi muun muassa "Studentbladetin" päätoimittajana ja "Hufvudstadsbladetin" toimittajana sekä teki erilaisia viihdeohjelmia Radiomafia-kanavalle ja Yleisradion ruotsinkieliselle radiolle. Saanila teki ensimmäisen stand up -esityksensä 5. marraskuuta 1991 Vanhalla ylioppilastalolla, minkä jälkeen hän perusti yhdessä Paul Olinin kanssa Suomen ensimmäisen stand up -klubin ”Hus med skoj”, josta tuli myöhemmin Club Viirus.


title: Stan Saanila

text: Saanilalla on pieni rooli muun muassa Aleksi Salmenperän vuonna 2007 valmistuneessa elokuvassa "Miehen työ". Lisäksi Staanila on näytellyt elokuvissa "Leijonasydän" ja "Risto". Saanila on myös lainannut äänensä animaatioelokuviin "Bolt", "Möröt vastaan muukalaiset" ja "Pirates!" Vuonna 2010 hän käsikirjoitti ja ääninäytteli André Wickströmin kanssa Shanghain maailmannäyttelyä varten tuotetun animaatiosarjan "The Daily Ape Show".


title: Barcelona (Venezuela)

text: Barcelona on kaupunki Venezuelan Anzoáteguin osavaltiossa pääkaupunki Caracasin itäpuolella. Vuonna 2011 siellä laskettiin asuvan 382 881 asukasta. Barcelonan perustivat katalonialaiset uudisasukkaat vuonna 1671.


title: Barcelona (Venezuela)

text: Läheisin naapurikaupunki on Puerto La Cruz, jonka kanssa Barcelonalla on yhteinen lentokenttä. Siinä missä Puerto La Cruz on anonyymi rantalomakaupunki, Barcelonan ylpeytenä ovat sen pitkä historia, katedraali, kirkot ja lukuisat muut vanhat rakennukset. "Casa Fuerte" on rakennettu alun perin luostariksi, mutta itsenäisyyssodan aikana Simón Bolívarin joukot vahvistuttivat sen linnoitukseksi. Nykyisin talo on itsenäisyyden muistomerkki.


title: Reino Markkula

text: Reino Gunnar Markkula (28. elokuuta 1928 Kurkijoki – 26. marraskuuta 1997 Vantaa) oli suomalainen muusikko, lauluntekijä ja viihdyttäjä. Hänen pääinstrumenttinsa oli harmonikka, mutta hän soitti myös huuliharppua, kitaraa ja pianoa. Hänen tunnetuimpia sävellyksiään ovat ”Sä kuulut päivään jokaiseen”, ”Hai Horttokaalot”, ”En päivääkään vaihtaisi pois” ja ”Vähemmän kiirettä, enemmän aikaa”. Markkula kuoli liikenneonnettomuudessa Vantaalla marraskuussa 1997, vain kuukausi sävellyksensä "Vähemmän kiirettä, enemmän aikaa" Syksyn sävel -voiton jälkeen. Hänet on haudattu Helsingin pitäjän kirkon hautausmaalle. Hänen tyttärensä Hanna Markkula-Kivisilta on toiminut kansanedustajana.


title: Bardi

text: Bardi oli muinaiskelttiläinen runoilija ja laulaja. Keskiajalla bardien tehtävänä oli lukutaidottoman väen keskuudessa säilyttää ja välittää entisaikojen sankariteoista kertovia tarinoita ja eeppisiä runoja sekä sepittää tilannerunoutta kuten ylistyslauluja ja itkuvirsiä.


title: Bardi

text: Monissa fantasiamaailmaan sijoittuvissa roolipeleissä, sarjakuvissa ja elokuvissa bardi on yksi hahmoista. Bardi-hahmoille annetaan usein joko kehystarinan kertojan tai parantajan tehtäviä. "Asterix"-sarjakuvassa bardi Trubadurix on koominen hahmo.


title: Leningradin sotilaspiiri

text: Leningradin sotilaspiiri oli Venäjän luoteinen sotilaspiiri, joka ulottui Pohjoiselta jäämereltä Norjan ja Euroopan unionin rajoilta etelään. Vuonna 2010 Leningradin ja Moskovan sotilaspiirit yhdistyivät Läntiseksi sotilaspiiriksi.


title: Leningradin sotilaspiiri

text: Siviilihallinnollisesti Leningradin sotilaspiiriin kuuluivat Arkangelin alue (ml. Nenetsia), Vologdan alue, Kaliningradin alue, Karjalan tasavalta, Murmanskin alue, Novgorodin alue, Pihkovan alue, Leningradin alue sekä Pietarin kaupunki.


title: Sentteri (amerikkalainen jalkapallo)

text: Sentteri (, lyhennetään "C") on amerikkalaisessa jalkapallossa hyökkäyksen linjan keskimmäinen pelipaikka. Sentterin kolme päätehtävää amerikkalaisessa jalkapallossa ovat koko hyökkäyksen linjan blokkauskuvioiden kutsuminen aloituslinjassa ennen liikkeelle lähtöä, aloitussyötön () antaminen pelinrakentajalle sekä blokkaaminen eli pelinrakentajan tai palloa kantavan keskushyökkääjän suojeleminen puolustajien taklausyrityksiltä.


title: Sentteri (amerikkalainen jalkapallo)

text: Sentterillä on keskeinen rooli hyökkäyksen linjassa, ja hän toimii pelinrakentajan tärkeimpänä suojelijana aloitussyötön jälkeen. Sentteriä kutsutaan toisinaan myös "kentän fiksuimmaksi pelaajaksi pelinrakentajan jälkeen". Varsinkin ammattilaispeleissä sentterit ovat pelinrakentajien tavoin vastuussa puolustuksen tarkkailusta ja blokkaustehtävien vaihtamisesta aloituslinjassa ennen pelin alkua. Tätä varten on olemassa hyökkäyksen linjan omat ns. pelinvaihtokutsut ().


title: Sentteri (amerikkalainen jalkapallo)

text: Joissakin joukkueissa pelinrakentajalla on vastuu myös blokkaussuunnitelmien vaihtamisesta ennen aloitussyöttöä. Esimerkiksi NFL-joukkue Denver Broncosin Peyton Manning on tunnettu koko hyökkäyksen pelikuvioita hallitsevana pelaajana. Silti tyypillisimmin juuri sentterit huolehtivat erikseen muiden hyökkäyksen linjamiesten käskyttämisestä.


title: Sentteri (amerikkalainen jalkapallo)

text: Nykyään ammattilaisliigoissa sentteri on yleensä hyökkäyksen linjan pienikokoisin pelaaja. Tämä ei tosin tarkoita "pientä" sanan varsinaisessa merkityksessä, sillä esimerkiksi kauden 2007 NFL Draftiin kutsuttujen senttereiden keskimitat ovat noin 191 senttimetriä ja 136 kilogrammaa.


title: Pierre Méchain

text: Pierre François André Méchain (16. elokuuta 1744, Laon – 20. syyskuuta 1804) oli ranskalainen tähtitieteilijä ja maanmittaaja, joka löysi Charles Messierin kanssa lukuisia syvän taivaan kohteita ja komeettoja.


title: Pierre Méchain

text: Méchain löysi 26 tai 27 syvän taivaan kohdetta, riippuen lasketaanko M102 mukaan. Näistä 18 löytyy Messierin luettelosta.


title: Johnny Guitar

text: Johnny Guitar on yhdysvaltalainen Nicholas Rayn ohjaama lännenelokuva vuodelta 1954, joka perustuu Roy Chanslorin vuonna 1953 kirjoittamaan romaaniin. Elokuvan pääosissa näyttelevät muiden muassa Joan Crawford ja Sterling Hayden. Elokuvassa on värit, ja se on noin 110 minuutin mittainen. "Johnny Guitar" sai ensi-iltansa Yhdysvalloissa toukokuussa 1954, ja Suomessa helmikuussa 1955 . Republic Pictures tuotti elokuvan.


title: Johnny Guitar

text: Elokuvaa on kehuttu sen epätavallisesta juonesta, lännenelokuville harvinaisista naispääosista ja upeasta värimaailmasta.


title: Johnny Guitar

text: "Johnny Guitar" -elokuvan pohjalta on tehty samanniminen musikaali, jonka ensi-ilta oli Yhdysvalloissa vuonna 2004 .


title: Johnny Guitar

text: Elokuvan tunnussävelmän ""Johnny Guitar"" sanoitti Peggy Lee ja kansansävelmästä sovitti Victor Young. Suomeksi se on levytetty useita kertoja nimellä ""Surujen kitara"".


title: Johnny Guitar

text: Vuonna 2008 "Johnny Guitar" valittiin "kulttuurisesti, historiallisesti tai esteettisesti merkittävänä" elokuvana säilytettäväksi Yhdysvaltain kongressin kirjaston National Film Registryssä . Vuonna 1979 se pääsi mukaan suomalaiskriitikoiden kokoamalle sadan tärkeimmän elokuvan listalle. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Johnny Guitar

text: Joan Crawford näyttelee saluunanomistaja Viennaa, jota syytetään aiheettomasti rikoksesta. Elokuvan nimihahmo, Sterling Haydenin näyttelemä Johnny "Guitar" Logan, auttaa Viennaa puolustautumaan kaupungin viranomaisia vastaan, jotka Emma Smallin (Mercedes McCambridge) johtamana yrittävät häätää naisen pois.


title: Johnny Guitar

text: Kysymys on pohjimmiltaan rahasta: paikkakunnalle on tulossa rautatie - ja Viennan maat ovat sen linjauksella; tämä merkitsee hänelle rikkautta ja vaikutusvaltaa, kun siihen asti seudun epävirallisena keisarinnana ollut Emma Small joutuisi täysin sivuun.


title: Ketunperä

text: Ketunperä on runsaan 50 asukkaan kylä entisen Saloisten kunnan alueella Raahessa. Se sijaitsee noin kahdeksan kilometriä Saloisten kirkonkylältä ja noin kaksitoista kilometriä Raahen keskustasta kaakkoon. Lähin ala-aste on Mattilanperällä noin neljän kilometrin päässä ja yläaste Saloisissa noin kahdeksan kilometrin päässä.


title: Ketunperä

text: Ketunperällä on maauimala ja luistelurata. Kylän läpi virtaavat Haapajoki ja Poikajoki.


title: Ketunperä

text: Kylä sai alkunsa vuonna 1788, jolloin Tapani Henrikinpoika Ström perusti Kettukankaan kantatilan. Toiseksi vanhin asuinpaikka on Tolppa, perustettu vuonna 1826. Seuraava on Poltto, perustettu ennen vuotta 1860, jolloin se on merkitty isojaon täydennyskarttaan. Tolppa oli alun perin Kettukankaan, myöhemmin Juusolan, torppa. Poltto oli Hongan torppa.


title: Ketunperä

text: Kettukankaan isännyys vaihtui aluksi tiuhaan, kunnes vuonna 1816 isännäksi tuli haukiputaalainen Mikko Mikonpoika Kettukangas (ent. Bisi, o.s. Luukela), jonka jälkeen tila on ollut samalla suvulla. 1800-luvun loppupuolella perustettiin vielä ainakin seuraavat torpat: Päivärinne, Koivikko eli Markkuu ja Hyväri. Hyvärin isäntä Mikko Jaakonpoika tuli vuonna 1870 osaomistajaksi Kettukankaan tilaan neljänneksen osuudella poikansa Jaakko Mikonpojan kanssa.


title: Ketunperä

text: 1800–1900-luvun vaihteessa Ketunperälle perustettiin vielä Kalevan ja Joensuun torpat sekä Vierimaa joka oli aluksi niittypirtti. Kylän kaikki torpat, Polttoa lukuun ottamatta, itsenäistyivät 1900-luvun alkupuolella. 1930-luvulla rakennettiin vielä Jokirannan talo, joka kuului Kettukankaan tilaan. Kantatilalla oli jo vanhastaan ollut kaksi päärakennusta sekä Hyvärin talo hieman etäämpänä. 1950–1960-luvuilla kylällä toimi myös kyläkauppa Kettukankaaseen kuuluvassa vuonna 1948 rakennetussa Lepolan talossa. Myöhempinä vuosikymmeninä kylälle on rakennettu yli kymmenen uutta taloa, ja joitain vanhoja on autioitunut. Kettukankaan kantatila jaettiin vuonna 1983. Vuonna 2010 Ketunperällä on 18 asuttua taloa.


title: Ketunperä

text: Saloisten Ketunperällä noin 400 m Koivikon talosta etelälounaaseen olevalla Kivirakankankaalla on hieman yli 30 hiekkamaahan kaivettua pyyntikuoppaa; osa saattaa olla keittokuoppia. Suurimman kuopan halkaisija on noin kolme metriä ja syvyys nykyisellään noin metrin. Alueella on myös tervahauta. Kuopat sijaitsevat kahtena peräkkäisenä rykelmänä siten, että toinen rykelmä kulkee pitkän ja kapean, soiden reunustaman kuivankankaan eli taipaleen poikki, toinen puolestaan taipaleen suuntaisesti. Peurat tai muut eläimet, jotka ovat mielellään käyttäneet näitä kuivia taipaleita kulkureittinään, ovat sitten pudonneet näihin ansakuoppiin. Alueesta on arkeologi J. Itäpalo laatinut kartan, joka on "Pohjois-Pohjanmaan kiinteät muinaisjäännökset" -kirjassa. Alue on noussut merestä rautakauden alussa, joten kuopat ovat peräisin aikaisintaan ajanlaskun alun tienoilta. Kuoppapyyntiä on tosin harjoitettu vielä historiallisella ajallakin.


title: Irakin al-Qaida

text: Irakin al-Qaida muodostui Abu Musab al-Zarqawin johtamasta järjestöstä vuonna 2004 ja siitä tuli paljon julkisuutta saaneiden iskujen myötä yksi tunnetuimmista Irakin vastarintaliikkeistä Irakin sotaa seuranneen Yhdysvaltojen johtaman miehityksen aikana. Järjestöä johtaneen al-Zarqawin kuolema vuonna 2006 ja onnistuneet terrorismin vastaiset operaatiot johtivat järjestön suosion laskuun vuoden 2007 jälkeen. Järjestö toimi myöhemmin nimellä Irakin islamilainen valtio ja jatkoi iskujen tekemistä. Irakin islamilaisen valtion emiiriksi vuonna 2010 noussut Abu Bakr al-Baghdadi perusti Isis-järjestön, johon Irakin al-Qaida sulautui al-Baghdadin ja al-Qaidan välien rikkouduttua vuonna 2013.


title: Irakin al-Qaida

text: Irakin al-Qaidan perustamisen taustat voidaan jälijttää sen perustajan Abu Musab al-Zarqawin radikalisoitumiseen. Jordanialaisen Zarqawin isän kuoltua Zarqawin ollessa 17-vuotias hän lopetti koulunkäynnin ja joutui ongelmiin alkoholin ja huumeiden kanssa. Hän joutui vankilaan 1980-luvulla ja vapautui vuonna 1988 yleisen armahduksen myötä. Vankilassa ollessaan hän oli tutustunut radikaaliin islamiin ja vähän vapautumisensa jälkeen hän matkusti Pakistaniin osallistuakseen Afganistanin sotaan Neuvostoliittoa vastaan. Pakistanin Peshawarissa Zarqawi tapasi Abu Muhammad al-Maqdisin, jonka kanssa hän perusti sittemmin ensimmäisen radikaalijärjestönsä nimeltä Bayat al-Imam. Kabulin kukistumisen jälkeen vuonna 1992 Zarqafi ja Maqdisi palasivat Jordaniaan, jossa Bayat al-Imamin tarkoituksena oli kaataa maata hallitseva kuningas. Jordanian tiedustelupalvelu pidätti Zarqawin elokuvateatteriin tehdyn itsemurhaiskun jälkeen vuonna 1993 ja hänet tuomittiin 15-vuodeksi vankilaan. Vankilaan päätyi myös Maqdisi. Vankilassa parivaljakko sai seuraajia ja järjestön toiminta ulottui pian myös vankilan ulkopuolelle. Zarqawi alkoi julkaista omia uskonnollisia mielipiteitään, joita päätyi myös vankilan ulkopuolelle ja joihin tutustui lopulta myös Afganistanissa tuolloin toiminut Osama bin Laden. Zarqawi vapautui vuonna 1999 jälleen yleisen armahduksen avulla. Vapautumisensa jälkeen hän matkusti Afganistaniin, jossa hän tapasi bin Ladenin. Bin Ladenin hänelle antaman 5 000 dollarin apurahan avulla Zarqawi alkoi värvätä tukijoita pääasiiassa Euroopassa asuvien jordanialaisten, palestiinalaisten ja syyrialaisten keskuudesta ja koulutti näitä leirillä Afganistanissa Heratin kaupungissa.


title: Irakin al-Qaida

text: Yhdysvaltojen aloitettua ilmaiskut Afganistaniin Zarqawi johti seuraajansa pois Afganistanista nyt al-Tawhid wal-Jihad-nimellä toimineen järjestön puitteissa. Vuonna 2002 joitakin järjestön jäseniä pidätettiin Euroopassa ja Zarqawi nousi tätä kautta paikallisten turvallisuuspalvelujen tietoisuuteen ja joutui tämän takia liikkumaan paikasta toiseen Iranin, Syyrian ja Libanonin välillä. Hän matkusti myös Irakissa, jonne alkoi virrata ulkomaalaisia taistelijoita näiden odottaessa odotettua Yhdysvaltain johtaman koalition hyökkäystä. Yhdysvaltojen miehitettyä Itrakin miehityshallinto lakkautti Irakin armeijan, jolloin noin 250 000 entistä sotilaista menetti työnsä ja pian tämän jälkeen alkoi Irakin vastarinta. Koalition luopuessa maan hallinnasta vuoden 2004 alussa vastarinnan iskut kohosivat tuolloiseen huippuunsa ja vastarintaliike myös valtasi Fallujan kaupungin. Kaupungissa pidetyssä tilaisuudessa paikalliset taistelijat vannoivat uskollisuutta Zarqawille ja hänen vaikutuksensa vastarintaliikkeessä oli tuolloin huipussaan. Lokakuussa 2004 Zarqawi vannoi valan al-Qaidalla ja vaihtoi järjestönsä nimeksi Irakin al-Qaida. Zarqawin toiminta alkoi herättää sittemmin myös närää vastarintaliikkeen sisällä julmiksi koettujen toimintatapojen ja iskujen takia. Kansallismieliset vastarintaliikkeet alkoivat tehdä pesäeroa Irakin al-Qaidaan, jotka alettiin nähdä joukkona ulkomaalaisia taistelijoita. Marraskuussa vuonna 2005 Irakin al-Qaida teki pommi-iskuja kolmeen hotelliin Jordanian Ammanissa, joissa sai surmansa 60 henkilöä ja suurin osa heistä oli häitä juhlistaneita muslimeja. Iskut johtivat laajoihin mielenosoituksiin Zarqawia vastaan ja järjestön maineen huononemiseen entisestään. Yleisen mielipiteen laskun takia Irakin al-Qaida liittyi viiden muun islamistisen järjestön kanssa Muhjahidinien Shura-neuvosto -nimisen sateenvarjojärejstön alla. Neuvostoon kuului jäseniä sen jäsenjärestöistä, mutta Zarqawia ei siihen päästetty. Asemaltaan heikentynyt Zarqawi sai surmansa Yhdysvaltojen ilmaiskussa 7. kesäkuuta 2006.


title: Irakin al-Qaida

text: Zarqawin kuolema ei pysäyttänyt irakin al-Qaidan toimintaa. Hänen seuraajakseen nousi egyptiläistaustainen Abu Hamza al Muhajir. Kesällä 2006 Irakin sunnalaiset heimot alkoivat kuitenkin toimia Irakin al-Qaidaa vastaan. Vuoden 2007 puolella Yhdysvallat myös toi Irakiin 20 000 uutta sotilasta. Vuonna 2008 yhteensä 2 400 Irakin al-Qaidan jäsentä oli surmattu ja 8 800 vangittu, kun järjestön vahvuudeksi oli tätä ennen arvioitu noin 15 000 miestä. Myös ulkomaalaisten taistelijoiden tulo maahan väheni huomattavasti. Alkuperäisestä 120 kuukausittain maahan saapuvasta ulkomaalaisesta taistelijasta määrä pieneni vain 5-6:n vuonna 2009. Irakin al-Qaida yritti jälleen vastata ongelmiin uudella nimellä. Lokakuussa 2006 järjestö ilmoitti nimenvaihdoksesta Irakin islamilaiseksi valtioksi Abu Omar al-Baghdadi toimiessa sen emiirinä. Abu Hamzasta tuli järjestön sotaministeri ja tiedustelutietojen mukaan vallanvaihdos oli vain nimellinen. Vallanvaihdoksella haluttiin ilmeisesti peitellä järjestön johdon ulkomaalaistaustaa. Nimenmuutos ei kuitenkaan muuttanut järjestön laskusuuntausta. Abu Hamza ja Abu Omar saivat molemmat surmansa huhtikuussa 2010. Järjestö nimitti jälleen nopeasti heidän seuraajansa, Nasir Lidin Allah Abu Sulaymanista tuli sotaministeri ja Abu Bakr al-Baghdadi nousi järjestön emiiriksi.


title: Irakin al-Qaida

text: Abu Bakr al-Baghdadi jälleenrakensi Irakin islamilaisen valtion toimintakykyjä. Vuoteen 2013 mennessä järjestö teki jälleen lukuisia iskuja Irkaissa ja otti osaa myös Syyrian sisällissotaan perustamalla Syyrian puolelle al-Nusran rintama-nimisen järjestön. Huhtikuusa 2013 al-Baghdadi julisti al-Nusran ja Irakin islamilaisen valtion liittyvän keskenään Irakin ja Levantin islamilaisen valtion nimellä (ISIL). Tämä johti al-Baghdadin välirikkoon Al-Nusran rintaman ja al-Qaidan johtaja Ayman al-Zawahirin kanssa. Vuoden 2014 alussa al-Qaida julkisti tiedotteen, jonka mukaan al-Baghdadin järjestö ei kuulu al-Qaidaan ja Isis on sittemmin toiminut al-Qaidasta itsenäisesti.


title: Marty McSorley

text: Martin James "Marty" McSorley (s. 16. toukokuuta 1963 Hamilton, Ontario) on uransa päättänyt kanadalainen ammattilaisjääkiekkoilija, pelipaikaltaan puolustaja.


title: Marty McSorley

text: Marty McSorley pelasi NHL-urallaan 961 runkosarjaottelua, joissa hän teki 359 tehopistettä, 108 maalia ja 251 syöttöpistettä. Pudotuspeliotteluja hänelle kertyi 115, joissa hän teki kymmenen maalia ja antoi 19 maaliin johtanutta syöttöä. Jäähyminuutteja hänelle kertyi NHL:n runkosarjassa yhteensä 3 381, mikä oli tuolloin neljänneksi eniten liigan historiassa. Pudotuspeleissä hän keräsi yhteensä 374 jäähyminuuttia.


title: Marty McSorley

text: McSorley pelasi ensimmäiset ottelunsa ammattilaiskaukaloissa kaudella 1982–1983, jolloin hän pelasi kaksi runkosarjaottelua NHL-seura Pittsburgh Penguinsin silloisen farmiseuran Baltimore Skipjacksin riveissä AHL:ssä. Hän oli solminut vapaana pelaajana ammattilaissopimuksen Penguinsin kanssa heinäkuussa 1982. Suurimman osan kaudesta 1982–1983 McSorley vietti kuitenkin OHL-junioriliigassa pelaavan Belleville Bullsin riveissä, jossa hän oli pelannut myös kauden 1981–1982.


title: Marty McSorley

text: McSorley teki NHL-debyyttinsä kaudella 1983–1984, jolla hän pelasi 72 runkosarjaottelua Penguinsin riveissä. Hän keräsi tulokaskaudellaan yhdeksän tehopistettä, kaksi maalia ja seitsemän syöttöpistettä, ja 224 jäähyminuuttia, kymmenenneksi eniten koko liigassa. Seuraava kausi kului häneltä pääosin Skipjacksin riveissä AHL:ssä ja syyskuussa 1985, ennen kauden 1985–1986, Penguins kauppasi McSorleyn, Tim Hrynewichin ja Craig Munin Edmonton Oilersille vaihdossa Gilles Melocheen. Oilersin riveissä hän pelasi seuraavat kolme kautta ja profiloitui seuran tähtipelaajien, erityisesti Wayne Gretzkyn, suojelijana, niin sanottuna poliisina (enforcer). Hän keräsi Oilers-paidassa kahdella runkosarjakaudella yli 200 jäähyminuuttia, kaudella 1985–1986 265 minuuttia 59:ssä ottelussa, kymmenenneksi eniten NHL:ssä (jakoi jäähypörssin kymmenennen sijan Dale Hunterin kanssa), ja kaudella 1987–1988 223 minuuttia 60:ssä ottelussa. McSorley voitti Oilersin paidassa kaksi Stanley Cupin mestaruutta, vuosina 1987 ja 1988. Kevään 1987 pudotuspeleissä, joissa Oilers vei mestaruuden voitettuaan loppuotteluissa Philadelphia Flyersin, hän teki neljä maalia ja antoi lisäksi kolme maaliin johtanutta syöttöä.


title: Marty McSorley

text: McSorleyn aika Oilersissa päättyi elokuussa 1988, jolloin hänen pelaajaoikeutensa siirtyivät Los Angeles Kingsille suurkaupassa, jossa Kings sai hänen lisäkseen Wayne Gretzkyn sekä Mike Krushelnyskin ja jossa Oilers sai vaihdossa Jimmy Carsonin ja Martin Gelinasin, Kingsin ensimmäisen kierroksen varausvuorot varaustilaisuuksissa vuosina 1989, 1991 ja 1993 sekä 15 miljoonaa dollaria rahaa. Hän jatkoi Kingsissä samassa roolissa kuin Oilersissakin. hän keräsi viidellä peräkkäisellä Kingsin riveissä pelaamallaan kaudella (1988–1993) yli 200 jäähyminuuttia ja kolmella kaudella yli 300 minuuttia. Kaudella 1988–89 hän sijoittui NHL:n jäähypörssissä sijalle neljä kerättyään 60:ssä runkosarjaottelussa 350 jäähyminuuttia, seuraavalla kaudella sijalle kolme kerättyään 75:ssä ottelussa 322 jäähyminuuttia ja kaudella 1992–93 jäähypörssin kärkeen uransa ennätyslukemalla, 399 jäähyminuuttia 81:ssä runkosarjaottelussa. Paitsi jäähyennätyksensä, McSorley teki Kingsin riveissä myös piste-ennätyksensä ja ennätyksensä plusmiinustilastossa. Kaudella 1992–93 hänelle kertyi 81:ssä runkosarjaottelussa 41 tehopistettä, 15 maalia ja 26 syöttöpistettä, ja hän ylitti 30:n runkosarjapisteen rajan myös neljällä muulla NHL-kaudella. Kaudella 1990–91 hän sai plusmiinustilastossa lukeman +48 ja jakoi näin NHL Plus/Minus Awardin voiton Calgary Flamesin Theoren Fleuryn kanssa. McSorley oli pelaamassa Kingsin riveissä Stanley Cupin voitosta keväällä 1993, mutta mestaruus meni lopulta Montreal Canadiensille. Hän keräsi kevään 1993 pudotuspeleissä kymmenen tehopistettä, neljä maalia ja kuusi syöttöpistettä, 24 ottelussa.


title: Marty McSorley

text: Elokuussa 1993 McSorley palasi takaisin Pittsburgh Penguinsin riveihin kaupassa, jossa Kings sai Shawn McEachernin. Puolen vuoden ja 47:n Penguinsin riveissä pelatun ottelun jälkeen Kings hankki hänet takaisin kaupassa, jossa Kings sai lisäksi Jim Paekin ja jossa Penguins sai McEachernin ja Tomas Sandströmin. McSorley jatkoi Kingsissä maaliskuuhun 1996, jolloin hän siirtyi usean pelaajan kaupassa New York Rangersiin. Rangers sai kaupassa hänen lisäkseen Jari Kurrin ja Shane Churlan ja Kings sai neljä pelaajaa, Ray Ferraron, Ian Laperrieren, Mattias Norströmin ja Nathan LaFayetten sekä neljännen kierroksen varausvuoron kesän 1997 uusien pelaajien varaustilaisuudessa. McSorley pelasi Rangersissä kevään 1996 ja siirtyi elokuussa 1996 San Jose Sharksiin kaupassa, jossa Rangers sai Jayson Moren, Brian Swansonin ja neljännen kierroksen varausvuoron vuoden 1997 varaustilaisuudessa. Sharksissa hän pelasi kaksi seuraavaa kautta, minkä jälkeen hän palasi lokakuussa 1998 vapaana pelaajana Edmonton Oilersin riveihin. Yhden Oilers-kauden jälkeen hän siirtyi joulukuussa 1999, kesken kauden 1999–00, vapaana pelaajana Boston Bruinsiin.


title: Marty McSorley

text: Helmikuussa 2000 tapahtunut välikohtaus toi McSorleylle paljon kielteistä huomiota ja päätti hänen NHL-uransa.23. helmikuuta hän iski ottelussa Vancouver Canucksia vastaan Canucksin Donald Brashearia takaapäin mailalla päähän, kun otteluaikaa oli jäljellä vain muutama sekunti. Iskun vaikutuksesta Brashear kaatui taaksepäin, löi päänsä kenttään ja sai aivotärähdyksen. McSorleylle langetettiin loppukauden kestävä pelikielto, joka myöhemmin pidennettiin vuoden mittaiseksi, eikä hän pelikiellon päätyttyä enää palannut NHL-jäille. Hän pelasi viimeiset ottelunsa kiekkoammattilaisena kaudella 2000–2001, jolloin hän pelasi 14 runkosarjaottelua IHL-seura Grand Rapids Griffinsin riveissä. Syksyllä 2000 McSorley todettiin siviilioikeudessa syylliseksi aseelliseen pahoinpitelyyn ja hänelle langetettiin puolentoista vuoden ehdollinen vankeusrangaistus.


title: Marty McSorley

text: Peliuransa jälkeen McSorley aloitti vuonna 2002 AHL-seura Springfield Falconsin päävalmentajana. Hän toimi tehtävässä kaksi kautta, joista ensimmäisellä Falcons putosi pudotuspelien ensimmäisellä kierroksella ja toisella seura jäi kokonaan pudotuspelien ulkopuolelle. Myös McSorleyn veli Chris McSorley toimii jääkiekkovalmentajana, sveitsiläisessä Genève-Servette Hockey Clubissa. Myöhemmin McSorley on toiminut kiekkokommentaattorina televisiossa. McSorley on esiintynyt uransa aikana ja sen jälkeen myös pienissä rooleissa neljässä elokuvassa, elokuvissa "Bad Boys" (1995), "Hyvästi Pariisi" ("Forget Paris", 1995), "Do Me a Favor" (1997) ja Con Air – lento vapauteen ("Con Air", 1997), sekä televisiosarjassa "".


title: Marty McSorley

text: McSorley asuu Hermosa Beachillä Kaliforniassa. Hän avioitui rantalentopalloilija Leanne Schusterin kanssa elokuussa 2002. Heidän tyttärensä Emma syntyi vuonna 2007.


title: Pontuksen kaivanto

text: Pontuksen kaivanto, Pontuksen kaivannot (tunnettu paikallisesti Pontuksen kanavana) on noin puoli kilometriä pitkä uoma Lappeenrannan Mälkiän ja Laihian kaupunginosien alueella. Se oli yritys rakentaa kanava Saimaalta Suomenvedenpohjaan, joka on Viipurinlahden äärimmäinen perukka ja osa Itämerta. Rakennustyötä tehtiin vuosina 1607–1608, ja niitä johti amiraali Pentti Severinpoika Juusten. Rakennustyö keskeytyi, kun hän kuoli. Pontuksen kaivannon osia on vieläkin nähtävänä Lauritsalassa.


title: Pontuksen kaivanto

text: Kesken jäänyt kaivanto sai jatkoa, kun varsinainen Saimaan kanava rakennettiin vuosina 1845–1856 lähelle Mälkiän sulkua.


title: Pontuksen kaivanto

text: Ensimmäisen kerran työt Saimaan yhdistämiseksi Juustilanjokeen ja sitä kautta kulkuväylän avaamiseksi Suomenlahteen aloitettiin 1500-luvun alkuvuosina. Liikenneongelmaa yritti ratkaista Olavinlinnan päälliköksi vuonna 1499 nimitetty Eerik Tuurenpoika Bielke. Tämä niin sanottu vanha kaivanto sijaitsi Pontuksen kaivannosta jonkin verran etelään nykyisen Saimaan kanavan paikalla ja jäi nykyistä kanavaa rakennettaessa sen alle. Nämäkin rakennustyöt kuitenkin keskeytyivät mm. maan kallioisuudesta johtuen.


title: Pontuksen kaivanto

text: Pontuksen kaivannossa sijaitsee siitä kertovan muistomerkin lisäksi myös vuoden 1918 sisällissodan aikana kaivannossa teloitetun Jooseppi Muston hauta.


title: Reijo Katajaranta

text: Reijo Katajaranta (s. 28. elokuuta 1942 – 16. tai 17. toukokuuta 2013) oli suomalainen toimittaja ja poliitikko, joka toimi Kansan äänen päätoimittajana sekä kuului Suomen Työväenpuolueen ja Kommunistien liiton hallituksiin. Katajaranta oli Rauhan ja Sosialismin puolesta – Kommunistisen Työväenpuolueen äänenkannattaja Työkansan Sanomien päätoimittaja toukokuusta 1997 maaliskuuhun 2002. Kesällä 2006 Katajaranta valittiin Muutosvoimat Suomi -puolueen puheenjohtajaksi.


title: Reijo Katajaranta

text: Reijo Katajaranta kiinnostui marxilaisuudesta 1970-luvun puolivälissä ja hän liittyi Suomen kommunistiseen puolueeseen ja sen taistolaiseen oppositioon. Katajaranta toimi vuodesta 1974 aktiivisesti Alkon Liikeväen liitossa ja vuodesta 1983 sen sihteerinä.


title: Reijo Katajaranta

text: Reijo Katajaranta oli KTP:n perustajajäseniä vuonna 1988 ja hän toimi sihteerinä puolueen kaikissa edustajakokouksissa vuoteen 2001 asti. Alkuvuodesta 2002 KTP:n keskusneuvosto kuitenkin erotti Katajarannan puolueesta ja päätoimittajan tehtävistä. Syynä oli osallistuminen Muutosvoimat Suomi -yhteistyöpuolueen valmisteluihin, joihin KTP:n enemmistö ei halunnut mukaan. KTP:sta erotettiin keväällä 2002 muitakin henkilöitä ja saman vuoden syyskuussa Katajaranta oli näiden kanssa perustamassa Kommunistien liittoa.


title: Cajander

text: Cajander (myös muodossa Kajander) on usean suomalaisen suvun nimi, joista osa on jo sammunut. Tunnetuin Cajander-suku on Varsinais-Suomen Askaisista lähtöisin oleva lukkarisuku, josta tuli 1900-luvulla useita tiedemiehiä ja vaikutusvaltaisia hallintomiehiä.


title: Cajander

text: Tunnetuimman Cajander-suvun kantaisä oli Askaisista lähtöisin ollut korpraali Erik Carström (1748–1826), jonka poika Karl (1778–1835) otti Turun triviaalikouluun mennessään uuden sukunimen "Cajander". Nimi oli mahdollisesti johdettu hänen kotikylänsä Askaisten Kainun nimestä. Karlista ja viidestä hänen pojastaan tuli lukkareita. Näistä yhden poika oli lyseonrehtori K. A. Cajander, jonka jälkeläisiä suvun myöhemmät tunnetut jäsenet ovat. Vuonna 1935 A. K. Cajanderin ja Eino Cajanderin lapset suomensivat sukunimensä "Kalelaksi", sillä K. A. Cajanderin Gallén-sukuinen äidinisä oli omistanut sen nimisen tilan Lemussa.Kristian Kajander, myöhemmin Cajander (ylioppilas 13.3.1699) toimi Parikkalan kirkkoherrana vuodesta 1724. Hänen poikansa Kristian Cajander nuorempi toimi samassa virassa Rantasalmen kihlakunnan kruununvouti Zachris Cajanderin esitti vuonna 1840 kirjeessään keisari Aleksanteri I:lle ensi kertaa Punkaharjun suojelua.


title: Nicolás Lindley

text: Nicolás Lindley López (s. 16. marraskuuta 1908 Lima – 3. helmikuuta 1995) on perulainen sotilas, joka oli vuonna 1963 muutaman kuukauden sotilasjuntan johdossa.


title: Nicolás Lindley

text: Lindley osallistui Ricardo Pérez Godoyn vallankaappaukseen Manuel Prado Ugartechea vastaan. Lindley poisti 3. maaliskuuta 1963 Pérezin vallasta tämän ollessa haluton luopumaan asemastaan ja järjesti vaalit, joiden voittaja Fernando Belaúnde Terry otti presidentin tehtävät vastaan 28. heinäkuuta.


title: Nicolás Lindley

text: Lindley toimi 1964–1975 Perun lähettiläänä Espanjassa, jossa hän asui kuolemaansa asti.


title: Etnankoira

text: Etnankoira ("Cirneco dell'Etna") on italialainen koirarotu. Se on vinttikoiran tyyppinen pystykorvainen, alkukantainen ja harvinainen rotu. Cirneco dell’etnan tarkka alkuperä jää hämärän peittoon, mutta se on hyvin vanha rotu ja muuttunut vuosisatojen saatossa vain vähän. Rotu on saanut olla melko rauhassa, ja vasta viime vuosina sen jalostukseen on puututtu.


title: Etnankoira

text: Rotu on nykyisin lähinnä seura- ja harrastekoira. Italiassa sitä käytetään yhä villikaniinien metsästykseen. Cirneco on nopea koira, ja ketteränä se pystyy vaihtamaan suuntaa nopeasti esimerkiksi metsästyksen aikana. Cirneco käyttää metsästäessään kuuloaan, näköään ja hajuaistiaan.


title: Etnankoira

text: Etnankoira on tyylikäs ja hoikkalinjainen koira. Rungoltaan se on neliömäinen ja suoraselkäinen. Karvapeite on lyhyttä, aluskarvatonta, sileää ja väriltään kellanruskeaa (fawn). Etnankoiralla on pystyt, isot korvat. Korvan ruston kuuluu olla jäykkää ja korvien sijaita melko lähekkäin. Säkäkorkeus on uroksilla 46–50 senttimetriä (52 cm sallitaan) ja nartuilla 42–46 senttimetriä (48 cm sallitaan). Paino on uroksilla 10–12 kg ja nartuilla 8–10 kg. Etnankoira muistuttaa ulkonäöltään faaraokoiraa, mutta on sitä pienempi ja rungoltaan neliömäisempi.


title: Etnankoira

text: Etnankoira on luonteeltaan temperamenttinen, eloisa, ystävällinen, iloinen ja leikkisä koira. Etnankoiran leikkisyys säilyy yleensä vanhoihin päiviin asti. Se on myös hyvin läheisyyttä rakastava koira, ja sen lempipaikka onkin yleensä kainalossa sohvalla tai peiton alla omistajansa vieressä. Etnankoira kiintyy voimakkaasti perheeseensä ja tulee yleensä hyvin toimeen ystävällisenä ja lempeänä koirana kaikenikäisten ihmisten kanssa. Miellyttämisenhalua sillä ei ole kovin paljon, joten ilman hyvää motivointikeinoa se ei välttämättä aina tottele ainakaan ensimmäisellä käskyllä. Etnankoiralla on kuitenkin miellyttämisenhalua enemmän kuin yleensä vinttikoirilla. Se tarvitsee johdonmukaisen ja määrätietoisen peruskasvatuksen.


title: Etnankoira

text: Etnankoira on myös liikunnallinen koira. Se on nopea, vahva, kestävä ja ketterä koira.


title: Etnankoira

text: Etnankoiran kanssa voi harrastaa vinttikoirakilpailuja, koiranäyttelyjä sekä agilitya. Italiassa rodulle järjestetään metsästyskokeita.


title: Etnankoira

text: Etnankoira on ikivanha rotu, jonka juuret johtavat 1000-luvulle ennen ajanlaskun alkua. Joidenkin mielestä se polveutuu Egyptin viimeisten dynastioiden faaraoiden koirista ja niistä koirista, joita foinikialaiset kauppiaat toivat Italiaan. Tutkimukset antavat aiheen olettaa, että se olisi Sisilian alkuperäisrotu. Etnankoiran näköisiä korkokuvia on löydetty faaraoiden haudoista, mm. Luxorista ja Ben-Hassanista. Sisiliasta on myös löydetty 45 cm korkea luuranko, joka muistuttaa rotua suuresti. Luuranko on paikallistettu vuoteen 1400 eaa. Nykyisin kyseinen luuranko on nähtävissä Pigorini-museossa Roomassa. Myös vanhoista Sisiliasta löytyneistä kolikoista on löydetty etnankoiraa esittäviä koiran kuvia. Kirjallista tietoa cirnecoista ei ole, mutta Aristoteles (384–322 eaa.) mainitsee välimerenkoirasta, jolla on teräväkärkiset korvat.


title: Etnankoira

text: Suomessa etnankoira on suhteellisen uusi rotu. Ensimmäinen rodunedustaja saapui Suomeen vuonna 1992 Sloveniasta, ja Suomen ensimmäinen pentue syntyi vuonna 1999.


title: Etnankoira

text: Etnankoirat ovat pitkäikäisiä: ne voivat elää lähemmäs 15 vuoden ikäisiksi. Etnankoiraa pidetään hyvin terveenä rotuna. Sille ei ole kuitenkaan juurikaan tehty tarkempia terveystutkimuksia muualla kuin Suomessa. Tutkimuksissa on tullut esille joitakin silmäsairauksia, muutama vanhuusiän sivuääni sydämestä ja muutama lievä patellaluksaatio (polvilumpion sijoiltaan meno) toisessa polvessa.


title: Etnankoira

text: Etnankoira on erittäin helppohoitoinen rotu. Turkin hoidoksi riittää pesu tarvittaessa, ehkä muutaman kerran vuodessa. Rodulla ei ole lainkaan aluskarvaa ja karvanlähtö on vähäistä. Juoksuaika etnankoiranartuilla on usein vain kerran vuodessa, joillakin yksilöillä kaksi kertaa vuodessa tai esimerkiksi 8–10 kk:n välein.


title: Katumusharjoitus

text: Katumusharjoitus tai epitimia on useissa kristillisissä kirkoissa katumuksen sakramenttiin eli rippiin liittyvä käsite, joka tarkoittaa katuvalle annettua tehtävää. Tämä tehtävä tulee suorittaa joko ennen synninpäästöä tai sen jälkeen. Katumusharjoitus voi olla esimerkiksi tiettyjen rukousten lukemista tai pyhiinvaellusta.


title: Portugalinpodengo

text: Portugalinpodengo () on Portugalista kotoisin oleva koirarotu. Se kuuluu FCI:n roturyhmään 5.


title: Portugalinpodengo

text: Portugalinpodengoja on kuusi eri muunnosta. Rotu jaetaan kotimaassaan vain kolmeen tyyppiin koon mukaan, mutta FCI luokittelee ne kuudeksi eri muunnokseksi:Rodun kotimaa on Portugali, mutta sinne rodun epäilleen tulleen Egyptin suunnalta, tarkkaa aikaa ei osata sanoa. Alun perin ketterää koiraa käytettiin kaniininmetsästyksessä, ja pientä portugalinpodengoa myöhemmin myös apuna pienten tuhoeläinten hävittäjänä kodeissa. Niitä matkusti myös laivoilla pitämässä tuholaiset poissa. Podengoja pidettiin myös hyvinä vahtikoirina. Suomeen ensimmäiset podengot tuotiin vuonna 1991.


title: Portugalinpodengo

text: Kokomuunnoksilla on yhteinen rotumääritelmä, tarkennettuja eroja ovat lähinnä vain koko ja mittasuhteet.


title: Portugalinpodengo

text: Yleisvaikutelmaltaan kaikki ovat vankkoja ja reippaita koiria. Pää kapenee kuonoa kohti. Silmät ovat pienet ja vinot, korvat pystyt ja liikkuvaiset. Runko on lihaksikas ja suora, ylälinja on suora ja tasainen. Lanne suora, leveä ja lihaksikas. Lantio suora tai vain hieman viisto.


title: Portugalinpodengo

text: Liikkeet ovat kevyet, vaivattomat ja ketterät.


title: Portugalinpodengo

text: Karvapeitteen väri on keltaisen tai kellanruskean (fawn) kaikki sävyt vaaleasta hyvin tummaan valkoisin merkein tai ilman, tai valkoinen pohjaväri, jossa on yllämainitun värisiä merkkejä. Pienillä podengoilla hyväksytään myös seuraavat värit, mutta ne eivät ole suositeltavia: musta ja suklaanruskea valkoisin merkein tai ilman, tai valkoinen pohjaväri, jossa mustia tai suklaanruskeita merkkejä.


title: Portugalinpodengo

text: Hylkäävät virheet: Vihaisuus tai liiallinen arkuus, kaikki merkit jotka viittaavat risteytymiseen vinttikoiran, seisojan tai minkä tahansa muun rodun kanssa, ylä- tai alapurenta, keskenään eriväriset silmät, taittuneet tai riippuvat korvat, väreistä: juovikas (brindle), musta ruskein merkein (black and tan), kolmivärinen (tricolor) tai kokonaan valkoinen.


title: Portugalinpodengo

text: Suomessa podengot ovat vielä harvinaisia. Pieni karkeakarvainen ja pieni sileäkarvainen muunnos ovat suosituimmat, minkä jälkeen tulee keskikokoinen karkeakarvainen. Keskikokoinen sileäkarvainen muunnos tuotiin Suomeen vuonna 2007 ja ensimmäinen iso sileäkarvainen narttu "Camaro do Vale de Fermedo" vasta vuonna 2012. Isoja karkeakarvaisia ei Suomessa toistaiseksi ole. Isot podengot ovat myös rodun kotimaassa erittäin harvinaisia ja mahdollisesti vaarassa kuolla sukupuuttoon seuraavan vuosikymmenen aikana, mikäli kiinnostus niihin ei kasva.


title: Portugalinpodengo

text: Suomessa on kuvattu hyvin vähän podengoja, mutta terveystulokset ovat olleet yleisesti hyviä. Muutamia oireita jaloissa on esiintynyt. Myös silmätarkastustulokset ovat olleet pääasiassa hyviä. Rotujärjestön vuonna 2003 tekemän terveyskyselyn mukaan yleisimpiä ongelmia portugalinpodengoilla ovat olleet erilaiset iho-ongelmat, jotka viittaavat allergiaan. Tarkempia tutkimustuloksia ei kuitenkaan ole saatu. Kyselyn mukaan myös hammaskivi on rodulla yleistä.


title: Paul Clark

text: Paul "Eskimo" Clark (2. kesäkuuta 1947 Stockton, Missouri – 15. huhtikuuta 2015 Las Vegas, Nevada) oli yhdysvaltalainen pokeriammattilainen. Ennen pokeriuraansa Clark oli Vietnamin sodan veteraani. Vietnamissa hän työskenteli lääkintämiehenä.


title: Paul Clark

text: Clark oli ensimmäisen kerran rahasijoilla World Series of Pokerissa (WSOP) vuonna 1988 limit omaha -turnauksessa, jossa hän sijoittui kahdeksanneksi. Sen jälkeen hän on voittanut kolme WSOP-ranneketta. WSOP:n pääturnauksessa Clark on ollut vuonna 1997 19. ja vuonna 1998 25..


title: Paul Clark

text: Vuonna 2003 Clark voitti Bellagion Five Diamond World Poker Classicin 1 500 dollarin sisäänoston no limit hold'em- turnauksen. Ykköstilastaan hän ansaitsi 160 095 dollaria.


title: Paul Clark

text: World Poker Tourilla Clark on ollut rahasijoilla neljä kertaa. Maaliskuussa 2004 hän oli World Poker Challenge -turnauksen toinen häviten Mike Kinneylle. Clark ansaitsi kisasta 310 403 dollaria.


title: Paul Clark

text: Vuoden 2007 WSOP:ssa Clark vietiin sairaalaan kesken turnauksen sydänvaivojen takia, mutta hän palasi pelipöytiin ja sijoittui 1 500 dollarin razz-turnauksessa neljänneksi vaikka sai lievän sydänkohtauksen kesken pelin.


title: Paul Clark

text: Lempinimensä "Eskimo" Clark sai ulkonäkönsä takia. Toukokuussa 2007 hänen pokeriuransa turnausansiot ylittivät 2,6 miljoonaa dollaria.


title: Mazinho

text: Iomar do Nascimento pelaajanimeltään Mazinho (s. 8. huhtikuuta 1966 Santa Rita, Brasilia) on entinen jalkapalloilija. Hän oli pelipaikaltaan keskikenttäpelaaja. Mazinho voitti maailmanmestaruuden vuoden 1994 MM-kisoissa ja olympiahopeaa Soulin olympialaisissa vuonna 1988.


title: Mazinho

text: Mazinho aloitti uransa vuonna 1983 Santa Cruz Futebol Clubessa. Euroopassa hän pelasi Italiassa US Leccessä ja AC Fiorentinassa sekä Espanjassa Valencia CF:ssä, Celta Vigossa ja Elche CF:ssä. Euroopassa menestystä ei juurikaan tullut, mutta Brasiliassa hän voitti muun muassa kolme Brasilian mestaruutta. Mazinho lopetti uransa Vitóriassa vuonna 2001.


title: Mazinho

text: Brasilian jalkapallomaajoukkueessa Mazinho pelasi vuosina 1989–1994 39 maaottelua. Hän osallistui vuoden 1990 ja 1994 MM-kisoihin ja voitti jälkimmäisissä maailmanmestaruuden. Vuoden 1988 kesäolympialaisissa Mazinho oli Brasilian joukkueen mukana voittamassa olympiahopeaa ja vuonna 1989 tuli Etelä-Amerikan mestaruus.


title: Mazinho

text: Peliuransa jälkeen Mazinho on toiminut Aris Thessalonikin teknisenä johtajana. Tammikuussa 2009 hän siirtyi seuran päävalmentajaksi espanjalaisen Enrique Hernándezin potkujen jälkeen. Pesti jäi kuitenkin vajaan vuoden mittaiseksi, sillä Mazinho sai potkut marraskuun alussa 2009.


title: Mazinho

text: Myös Mazinhon pojat Thiago ja Rafael ovat huipputason ammattilaisjalkapalloilijoita.